
GJURO ARNOLD: KRAPINSKE ELEGIJE 


VII. 


VIII. 


r k do crkve stoji groblje meni milo — 
K&m tek jedan priča: da je negda bilo. 
Mjesto cv'jeća po njem voćke rastu širom 
I korenjem buše mrtva srca s mirom. 

Ne znam, da li pri tom živim išta vr'jede 
Ali znam, da moje srce teško zl'jede. 


V iše groblja starog — novo pružilo se, 
da pohrani žetvu gladne smrtne kose. 
Križ do križa stoji, spomen-kam do kama, 
Gdjekoji se čini popust malog hrama; 

A1 pod svima mrtvi ko na starom sniju 
I bez jedne brige i bez želja sviju. 


Mnogi onih, štono sniju im u sjeni, 
Stajali su blizu u životu meni: 

Bili su mi, što je cv'jeću rosa rana, 
Okrepa i radost mojih mladih dana; 
I sad sunce još su, što za goru slazi, 
Ali sipa zlato svakoj mi po stazi. 


Ja pred mnogim stajem, natpise im čitam 
I od tuge mahom opet dalje hitam; 

Tek pred jednim srce v'jek mi bolno jeca, 
Na molitvu noga ko od sebe kleca. 

A ja znam i zašto . . . Pobratime, druže, 
Tuđe s tobom trunu mladosti mi ruže. 


Zato se i tamjan valjda k njima -vije. 

Kada svetoj crkvi na sva okna bije; 
Mirisom im slatkim tvrđi san ul'jeva : 
Kao majka čedu kad mu pjesmu pjeva — 
I miso im tako gorku zav'jek ništi, 

Da ih pored zemlje i korenje tišti. 


I dižem se . . , slazim medju redovima, 
Pri tom srca mi se čudna hvata zima. 
Cv'jeće svud od suza cakli se i svija, 
A grobova svaki šapće nešto s tija — 
Šapat krije r'ječi mudrosti prerijetke: 
Mi smo sviju tajna zadnje odgonetke. 


IX. 


O ti još mi stojiš, vrbo milovana, 

Pa u vale bistroj Krapinici gviriš; 
Samo više nemaš onih gustih grana, 
Da mi ih nad glavom kao čador širiš. 

Sjećaš li se jošte maloga ribara, 

Što u hladu ti je znao ure stati, 

Da tu mekom lude ribičice vara 
I praznike duge tom zabavom krati? 


Sjećaš li se kako s udice je stenjo, — 
Kad mu s ribom zape o granje ti glupa 
I sa kakvim strahom po tebi se penjo. 
Da se sa od'jelom možda ne okupa? 

Još bih gdješto, vrbo, morao te pitat: 
Zašt’ si okljaštrena? zašto li si suha? , 
A1 mi iznenada stalo eto svitat: 

Da bi od starosti znala bit i gluha. 

drugoj da ustupiš mjesto, 


Maknut će te . . 

Ili će te prva jaka sorit bura — 

Ali isto biva i s ljudima često, 

Pa nam tako nekud slična zadnja ura. 

Godina I. 


Knjiga II., 2. 


»VIJBNAC« 


PRVA PJESMA 

Napisao A. G. MATOŠ 


I. 

OD udovice pokojnog vojnog ministra 
Andrejevića bijaše posijelo. Gostiju 
ko ovaca na solilu i već davno pro- 
biše led fraza o vremenu i zdravlju, 
koja je u nas tako neprijatna na početku sastanka 
nepoznatijeh. U salonu i pobočnim sobama već se 
stvorilo nekoliko povjerljivih krugova, koje obi- 
lažaše, nutkajući ih kavom, beškotom i kolačićima, 
domaćica sa kćerkom Danicom i Jovanom, mini¬ 
starskim sekretarom. 

— No, fala Bogu! — pođu sve troje u susret pri- 
došlici. — Već smo mislili, da ne ćete doći! — Do¬ 
maćica ga, pošto joj dosta ceremonijozno poljubi 
ruku, prikaže uzovnicima: 

— Gospodin Petar Marjanović, novinar. 

Novajlija se nemarno pokloni, izvadi svoju vio¬ 
linu, udari nekoliko akorda na pijanu i sjedne po¬ 
red usamljenog Čeha Lunačeka, pozorišnog violin- 
čeliste. 

— Ko je ovo? — zapita gđu Andrejevićevu gar¬ 
dijski poručnik P-ć, poslanički sin, zabavljajući 
vijenac gospođica svojim petrogradskim doži¬ 
vljajima. 

— Dalmatinac, Primorac, piše u prečanske no¬ 
vine. Šuškaju, da presaldumi ovamo zbog dugova, 
zbog nesrećne ljubavi i drugo koješta. Biće iz do¬ 
bre familije, jer ima preporuka, jer je vrlo muzi¬ 
kalan i po tome ima dobro vaspitanje. 

— Znamo, znamo se! Svi su ti prepredeni 
»Sojke« koljenovići, svak ti je najmanje grof ili 
baron. Znamo mi njine marifetluke, 

— No gospođice se ovaj puta ne nasmijaše, to¬ 
liko ih zanimaše »avanturista«, zavrativši se ne¬ 
kako drsko unatoč aljkavom crnom odijelu, u 
svom fotelju, pruživši protegljaste noge i gledajući 
uporno dim od svoje cigarete. Lice s mahovinastom 
plavom bradicom bi bilo oštrih, malo preživjelih 
crta, da ga ne blaže rumena, djetinja usta i tamne 
modre oči, mirne i umorne, a iz njih pada po licu 
sjena daleke, daleke misli. Bijaše kao ranjenik, na 
oko svjež i čio, jer iz rane još ne zalopti krvca. 

— Dakle vi odista odlazite? — priđe mu do¬ 
maćica, — Znate li, da bez vas ne ćemo više moći 
svirati, da ste možda zauvek sahranili moje lepe 
žurfikse? 

— Žalim, gospođo, ali šta da radim, kada me 
u Beogradu — okrom vaše kuće, dabome! — više 
ništa ne interesuje, to jest manje interesuje od ino- 
stranstva? 


— Jes* mi smo Beograđani divljaci! — javi se 
iz svog ćoška snishodljivo gardijski poručnik. — 
A što to n j i h zanima, ako smemo pitati? 

Marjanović učini kao da preču i lijepo opazi, 
kako gospođica Danica promijeni dvije boje i po- 
niknu očima. — Nema mi pomoći! Ja volim njeno 
blijedo lice, njene blijede oči, njene blijede usne, 
njene blijede prste s bijelim, srebrnim prstenjem, 
njenu dušu, bijelu i čistu poput cvijeta alpinskoga. 
Propao, propao sam! — pomisli, a u grlu ga steže, 
steže. i 

— A što vas to tako strašno zanima, što vi to 
tražite? — zapita ga poručnik muklo od zlobna 
inata, nadimljući se, 

— Premda izgleda, da se gospodin poručnik za¬ 
nima više o meni nego ja o njemu, reći ću mu ipak, 
da idem u svijet — tražiti sebe, i već čujem vaš 
duhoviti prigovor, da sam za taj posao mogao 
ostati kod kuće .,. 

— Daklem, vi ste tu i vi ste, recimo,’u Kini, Vi 
ste, u neku ruku, kao naš dragi Bog! 

— Možda, Ja ne znam. Ja se sumnjam o svem, 
samo ne o tome, da — pogledavši P-ća ravno u 
oči — da je naš dragi Bog bio savršen i onda, kada 
stvori najvećeg — glupana ... 

Poručnik raskolači oči, pomrsi jezikom; tajan 
smijeh, neugodna pauza, koju prekine domaćica, 
okrenuvši se M-u, sekretaru poslanstva na raspo¬ 
loženju, kojega zvahu novinari »čovekom u bundi 
i kamašama«: 

— Je 1' istina, gospodin Pajo, da vi i vaši dru¬ 
govi mislite osnovati društvo srpske konzerva¬ 
tivne omladine? 

M-ć htjede odgovoriti, gladeći svoj dugački, ofi- 
cirsko-diplomatski brk, ali ga preteče J-ć, budući 
velikoškolski profesor ženskim piskutljivim gla¬ 
som, kaki bijaše i u Crnog Đorđa. 

— O tome se de facto pomišlja. To će biti opo¬ 
zicija gejačkom opanku, najpre kulturna, a vreme¬ 
nom i politička. Mi bi primili: u to društvo samo 
ljude comme-il-faut, samo ljude, koji imaju i koji 
poštuju tradiciju. Mi moderni Srbi nemamo titula 
i feudalne prošlosti, ali imamo nekoliko poznatih, 
istorijskih porodica, koje bi s puno prava mogle 
— da ne reknem morale — kultivisati svoju pro¬ 
šlost, svoju tradiciju, koja je ujedno i tradicija te 
zemlje, i tako stvoriti — poput Vas, gospa Jeleno, 
i nekih čestnih iznimaka — u tom bakalskom Beo¬ 
gradu neku vrst odabranog milieua, delikatne 
atmosfere, a bez nje danas nema i ne može posto- 

jati obrazovano društvo. Ta bi aristokracija bila 
kao moderno plemstvo bez titula u Francuskoj, u 
Americi. 

— Vrlo dobro. A kako mislite početi? — upita 
Jovan Andrejević, 

— S listom, razume se, kojim ćemo privući svu 
srpsku aristokraciju duha. 

— Ako donle ne postanete ministri.., Jeste li 
čuli, da se u Pešti ubio Velja Janković? To je naj¬ 
pametnije, što je mogao učiniti taj vetrogonja. Mo¬ 
derni materijalizam ima to lepo svojstvo, da olak¬ 
šava smrt. 

— Oprostite .gospodin Jovo! — umiješa se u 
razgovor Marjanović. — Meni se čini, da je baš 
samoubistvo dokaiz ili početak dokaza protiv tog 
šupljeg materijalizma — dokaz za besmrtnost 
duše, za slobodu volje. Pokojni Janković još bi i 
danas živio, da nije htio umrijeti, da nije bio go¬ 
spodar svog života. Očevidno je dakle, da u nama 
ima princip — recimo naše Ja —, koji može ras¬ 
polagati sa smrću, da je u nama nešto vječno i ne¬ 
prolazno, izvan smrti, negacija smrti, kao tane, 
koje ubija, što nije rana. Za mene je taj vaš mate¬ 
rijalizam glavni znak kukavštine vremena, koji ne 
nađe za stvari kaošto je ljubav, pjesma, talenat, 
. karakter drugog mjerila okrom — novca. 

— Un raseur! — šapne M-ću budući veliko- 
školski profesor, — Baš nas »gnjavi«!... 

— Naprotiv! Vi, gospodine, čitate jamačno pa¬ 
riški »Figaro«. Pogledajte, molim vas, na spisak 
pozorišnih komada u tom pozorištu današnje kul¬ 
ture i vidjećete, da je današnji ukus mase duboko 
ispod ukusa Periklove Atine. Za mene je ljepota 
jedino mjerilo civilizacije, a naš je vijek jedan od 
najružnijih. Mi nemamo novog neimarstva, mi- 

— A pesnici, a literature? 

— Pojedinci, samotna umjetnost može postojati 
i u najrumenijoj dobi, U ostalom svi su veliki umjet¬ 
nici bili nezadovoljnici, samostanci. 

— A Wagner, a muzika? 

— Ej, gospodine moj, te su lijepe stvari — kao 
i samoubijstvo — prava opreka nazorima, koje kr¬ 
stite materijalizmom. Zanosi vas grmljavina ili vi¬ 
janje vjetra kroz sjetno granje vrbe jadike, a vi 
protiv svog osjećanja ne priznajete, da vam tako 
nikada ne bi mogla zboriti bezdušna tvar nekih ko¬ 
mičnih kemičara. Bismo li razumjeli suho drvo ja- 
vorovo ili metal truba, da nijesu — poput nas — 
puni tajanstvenog života, tajanstvene duše? Jedino 
umjetnik poznaje jezik tih nijemih i pred okom go- 
log razuma mrtvih stvari, jedino on umije izmamiti 
svetu iskru, što spava u oblaku i u mozgu, pod re¬ 
brom i pod kamenom, 

— Koješta! Misticizam! To je čuti travu, kako 
raste. Vd dakle negirate nauku? — oglasi se, do¬ 
šavši iz druge sobe sa svojom sestrom, nastavni¬ 
com na Višoj Ženskoj Školi, Pera P-ć, jedan od naj- 
nadobudnijih mladih prirodnjaka. 

— Nipošto, gospodine profesore. Ja osuđujem 
rđavo aplikovanu nauku, kaošto bih se bunio 
protiv loše poetike. 

— Vi ste dakle, ako vas pravo razumem, neka 
vrsta esteta. 

— Da, ako tako hoćete. No pošto nažalost ^— 
treba za taj zanat kese kao u pokojnog Ludviga 
Bavarskog, ja se moram zadovoljiti samo sa nega¬ 
tivnim i :— jeftinim estitičkim vrijednostima. Vrlo 
žalim, što nijesam imao prilike upoznati pokojnog 
Vojislava Ilijća. 

— Vi dakle pišete u novine u ovom značenju? 

— zapita zanimanjem gđica Jela Petronovića, 
jedna od najviđenijih u Konaku i najljepših bio¬ 
gradskih djevojaka. 

— Ne, gospođice. Pa da i imam znanja i volje 
za ovaku — u nas novu — misiju, ne bih je propo¬ 
vijedao, jer je uzgoj esteta — kad ih već tako zo¬ 
vete — pojedinačan, individualistički, aristokratski 

— ako hoćete, jer se može ostvariti danas jedino u 
pojedincu, u vanrednim ljudima .,. 

— Vi ste dakle -— htjede reći gardijski poručnik, 

— Ne, gospodine, ja nemam taštine i snage biti 
viši čovjek, pjesnik, umjetnik — Orfej, krotilac ar- 
slana i oduševljavatelj tromih magaraca. Ja sam 
tek žurnalista — silom žurnalista, a prem sam no¬ 
vinar za parče hljeba, razlikujem se od većine 
krvomutničkih drugova, te vjerujem u apsolutnu 
potrebu sloge Srba i Hrvata, Uostalom, ta je misao 
tako obična, da je svinjari bolje razumiju od naše 
jadne inteligencije. Ako odlazim, jedan je od uzro¬ 
ka, te nemam spreme, ugleda i volje za političku 
našu publicistiku, koju znam da više prezirete od 
mene. Postavši slobodan, nezavisan čovjek, držim 
da ću dosta učiniti za opće oslobođenje. Bulazniti 
o slozi našoj inteligenciji je ćorava rabota, jer — 
premda uvjerena o njenoj potrebi — radi protiv nje 
ili ne čini za nju ništa; a pričati o slozi našem se¬ 
ljaku, koji ne poznaje nesloge, sasvijem je suvišno 
bajanje. Tek je žalosno, da politički diletanti ili 
podvaldžije rješavaju pitanje, koje su drugi narodi 
svršili prije stoljeća i koje mogosmo možda riješiti 
četrdesetosme. 

Marjanović bijaše ćutalica, a ovake diskuzije 
i ispovijesti smatraše — pa još u tako pomiješanu 
društvu taštim i ispraznima. No danas, uoči svog 
odlaska, osjećaše da mora reći nešto zanimljivo, 
iskreno, ne zbog ovog šarenog, podrugljivog i silom 
duhovitog skupa, nego jer osjećaše topli pogled iz 

onih očiju, i ako ni je dare đ ne smjede u njih po¬ 
gledati, Ućutavši, oblijetahu njegove misli nju, Da¬ 
nicu, kao laste što se roje u crnim rojevima oko 
dragog tornja seoske crkve, 

I prva dva tria ostaviše ga nesabranim. Brojeći 
pauze cjelivaše pogledom njene nježne prste sa 
srebrnim prstenjem, bijele i blijede kao dirke preko 
kojih skakutahu. Posmatraše, kako joj ružičasto 
oduševljenje polijeva tanani vrat i sedefli-šiju, mi¬ 
šljaše gledati svijetlo, koje zadrhta ispod onog oži¬ 
vjelog helenskog mramora. 

Večernje sunce vide ugahnuti na zlatnu paper- 
ku njene kose. Mekani suton stao padati, padati, 
osvajajući srca svojom pospanom melankolijom. Iz 
daljine, sa gvozdenog se utrenika razliježe tutnjava 
željeznice, pa dugačko, bolno žviždanje, i taj mo¬ 
notoni zvuk ponese Marjanovića u prošlost, na če¬ 
merne rastanke, pa u budućnost — zagonetnu, 
tamnu i duboku, u kojoj ne razbire ništa osim toga 
gvozdenog, nesmiljenog stenjanja oslobođenog 
udesa: 

— Nikada! Nikada! 

— Vi zaboravljate, da je i opet vaš red? — 
trgne ga iz maštanja Danica. To bijahu prve riječi, 
koje mu reče ono popodne — tako hladno i kon¬ 
vencionalno, da mu odlanu, pomislivši, e je preci¬ 
jenio u taštim slutnjama njeno osjećanje spram 
sebe, I otpjeva dobrim baritonom Mokranjčeva 
Lem Edima tako epski, tako krjepko i mirno, 
da se zaboravilo na svijetlo. 

— Što želite da vam odaberem? — zapita ga 
Danica usred odobravanja, 

— Što vam drago! — odgovori i zapanji se, opa¬ 
zivši, kako joj podrhtavaju ruke pri listanju parti¬ 
ture. Sagnuvši se zbog čitanja, omamio ga miris 
kao od svježa sijena — pomiješan s parfemom od 
ljubičica — zatravio ga dah njene djevičanske puti. 
Danica otvori Schubertovu AmMeere, a njemu 
uzete noge i usta suha, jer se sjetio, da joj jednom 
reče, e mu je ta od svih pjesama najdraža. 

— Trebate li svijeću? Ne vidi se — prevali on 
šapatom preko jezika. 

— Ne treba mi, ako znate naizust... Marjanović 
se sjeti, da u Andrejevićevih nikada ne pjevaše te 
pjesme, pak stane pjevati najvećim naporom, ali 
muklo i nečujno i prestane zamolivši za čašu vode. 
Zatvorivši oči, osjeti dušu u grlu. 

»Das Meer erglanzte weit hinaus«. Još nikada 
nije tako pjevao i osjetio snagu pjesme. Iz Dani- 
čine svirke je poznao, da ga razumije, da plače s 
njim, da priznaje, e su to njihove zaruke u tragičnim 
zvucima, pjesma njine tajne ljubavi i nijema ra¬ 
stanka, S čela djevojčina sumrak kao da skinu sve 
zemaljsko, blago je predvečerje preobrazi u lju¬ 


bljenu prikazu, usjenovito priviđenje ljubavne 
slutnje, u sliku sna, a Marjianović izgubi tjelesno 
osjećanje, pretvori se u glas, u pjesmu, koja zujaše 
oko nje kao pčela oko medenog cvijeta proljet- 
njega. 

— Tavno je. Trebala sam ipak zapaliti sveću, 
Bole me oči — rekne Danica, a kada se Marjano¬ 
vić saže da digne note, opazi joj u očima suze i vi¬ 
kne tako mahnito: »Mich hat das unglucksel'ge 
Weib vergiftet mit ihren Thranen« — te zacepti 
kandilo pred ikonom sv, Nikole, da se gosti, držeći 
to ekscentričnom šalom, stadoše grohotom smijati. 

— Vi ste smešni! — rekne ona nasmijano sa 
suzom u glasu. 

— Aj;, što nijesam clown — visoko u nasmijanom 
vazduhu, pa da se usred prašna, urnebesna cere¬ 
kanja smoždim pred vama, šapnuvši modrim jezi¬ 
kom: dopustite, frajldce, da otarem cjelovom prah 
sa vaše cipelice!,.. 

Svijetlo povrati društvu osjećanje »distancija«, 
oslabi srdačnost prvomračja. Marjanovića muči 
zlovolja i teškovolja; otišao bi, a nema snage. Do¬ 
sađuje mu poručnik, pričajući nešto vrlo smiješno 
svojim komšinicama i pogledavajući na nj. Vrije¬ 
đaju ga dosjetke J—ća, pozorišnog kritičara, kojega 
zovu glumci »čovek s manšetom oko vrata«, pa 
mladi diplomata, — starovičnjak i »aristokrata« 
M—ć, dižući glavu kao da mu je nos durbin, i pi- 
skutljivi profesor J—ć, tvrdeći pedantski, da Srbi¬ 
ja nema pjesnika, jer nijesu obrazovani, kao glumci 
što nijesu vaspitani, 

— Vama je dugo vreme. Što ste se zamislili? — 
sjedne uza nj Danica. 

— Mnim, kako ovi naši državnici i govornici ne 
opažaju, da mi ipak imamo vrednijih ljudi od pera 
nego — ljudi od riječi, boljih karaktera na pozornici 
nego — u životu. 

— Vi mi izgledate neveselo. Ipak žalite za na¬ 
šim Beogradom! — rekne brkata domaćica svojim 
muškobanskim glasom i sjedne pored njih. 

— 0 ne, jer ja žalim samo onda, kad je odviše 
đockan. Momentano sam odista neveseo, jer me 
komika često sneveseljuje, a tragika nasmijava .., 
Dopustite, gospođo, da vam, ako imate vremena, 
zahvalim za moralnu pomoć, koju mi pružaste svo¬ 
jom gostoprimljivošću i dobrotom. 

— Zašto da još ne ostanete? A kad je već reč o 
blagodarnosti, vi nas vašom lepom muzikom za¬ 
čelo više zadužiste, nego mi vas. Nadam se, da 
ćete nam kojiput pisati i doći nam natrag u Beo¬ 
grad. 

— Nikada, Ja nijesam kao ptica selica, koja se 
vraća u stara gnijezda. Zaželih se samoće. Lijepo je 
to biti nepoznat u nepoznatu svijetu. U Londonu 

je lakše biti pravi pustinjak, nego u kojem našem 
manastiru. Ne mogu živjeti bez slobode neograni¬ 
čene, Treba mi život bez dužnosti. Poznanstva, pri¬ 
jateljstva me ubijaju, jer su dužnosti, okovi. 

— A jeste li, dragi moj Marjanoviću, na čisto, 
hoćete li pored ovakih nazora- 

— Ne nazora, nego temperamenta. 

— Vrlo lepo. Jeste li vi na čisto, da ćete ovako 
moći živeti? — pridruži se majci i sestri meko- 
putni, žuti Jova sa rijetkom crnom bradom i ža- 
cavim, sumnjičavim crnim očima. 

— Vi ste ubogi, a novac je glavni uslov svake 
slobode. Da lord Byron ne imađaše para, bio bi 
smešan i apšen. Ostanite vi lepo i mirno ovde. Ži¬ 
vot je tu lakši i jeftiniji nego na strani, a stekoste 
sem toga i prijatelja, koji bi hteli i mogu za vas 
štošta učiniti.., 

— Vi imate pravo, gosp. sekretare, i ja bih vas 
drage volje poslušao. Tek — vi ne znate i drugog, 
privatnog i najjačeg razloga, zbog kojega moram, 
moram što prije, još sutra — prekosutra odavde, 
(Danica problijedi i pritisne maramu na usta). Da 
vas umirim, reći mi je, da nije riječ o počinjenoj ne¬ 
sreći, već o katastrofi to bližoj i fatalnijoj, — što 
se više skanjivani otići, 

■— Ja vas, prijatelju, ne razumem i nije mi, naj¬ 
zad, stalo do toga, no poznavajući prilike na strani 
i — ako dopuštate — vaše, uveravam vas, da sma¬ 
tram vaše putešestvo srljanjem u gotovu propast.. 

— Možebit. Sudbina jarac. U najgorem me slu¬ 
čaju čeka, što prijeti nama svima: smrt. Prije ili 
kasnije: svejedno. U ostalom znajte, da se ne bojim, 
prem sam bez zanata, nikakve rabote, a ako sta¬ 
nem tonuti na zapadu, idem u Ameriku, gdje ima 
našeg svijeta i naših listova. 

— Ako bi vas mogao čime pomoći- 

Marjanović pogleda na Danicu, kojoj refleks sa 
klobuka na lampi pomodri lice, a oči, vlažne i ve¬ 
like došle dva sjajna ametista, pa reče: 

— Jedino je, za što bih vas zamolio, kaka 
mala uspomena. Vi mi, gospođo i gosp, Jovo, da¬ 
rujte vaše fotografije, a vi gospođice (pogledavši u 
vrpcu njene lakovane cipelice) — vi mi poklonite 
onu vašu krasnu lučicu. 

— Pa to je koješta! Šta će vam lutka? Govorite 
li ozbiljno? 

— Sasvijem ozbiljno. Ja ne bih tako molio, da 
ne volim lutaka, da ne volim muzike, — da to nije 
muzikalna lutka, koja pjeva: meee! — pritisnete 
li joj na srdašce. Ona će me sjećati na moje pjeva¬ 
nje i na vaš glasovir, gdje često ležaše na gosp. Da- 
vorinu Jenku i Herr Ludvig von Beethovenu. A 
pošto se jamačno nikada ne ću oženiti, ona će mi 
biti neka vrsta žene i znam unaprijed, da me 


ne će ruinirati, natjecati mi rogove et caetera. 
Tješiće me uspomenom na nekoliko lijepih dneva, 
govoriće mi, da bijah djetetom i da mogu vreme¬ 
nom postati djetetom, njenim pravim rugom: — 
lutkom. Molim vas, gđice Danice, za vašu lutku. 
Vama i tako više ne treba, vi se jamačno više 
ne sigrate sa »bebama«. 

Danica, na pošljetku, iza dužeg nutkanja i ote¬ 
zanja, donese iz svoje sobe lutku, namirisanu i na- 
kindžurenu kao kaka Pompadour, veliku kao nevi¬ 
našce. 

— Hvala. A sada, pošto mi, gospođice, s tom 
divnom lučicom dadoste parče vašeg djetinjstva, 
parče vašeg života, želim vam — hehehe! — da se 
što srećnije udate i da gosp. Jova postane što prije 
ujakom. 

Dok se Marjanović opraštao, ode Danica u tam¬ 
nu svoju odaju i, ne mogavši briznuti u plač, priti¬ 
sne vrelo čelo na prozorsko staklo. 

Odozdo, sa kaldrme, odjekuju Marjanovićevi li¬ 
jeni koraci, a kada zađe za čošak, pisnu, odjeknu 
iz daleka dva-triput iz lutke: — Meee! Meee!- 

— Što ti je! Što plačeš, čedo majčino? — dođe 
Andrejevićka iza odlaska uzvanika. 

— Kako da ne plačem za mojoj dragom, slatkom 
markizom! 

— Ćuti, ćuti, zlato mamino. Poslaće stric Ješa 
iz Pariza drugu, lepšu. Dobro te nas onaj; vetro- 
gonja ne zakači za nekoliko dukata .. . 

II. 

Pošto se drugi dan, dosta kasno, probudi Mar¬ 
janović, bijaše mu najpreče cjelunuti lutku i piti 
ostatak parfuma od ljubičice, najdražeg Daničina 
mirisa. Opazivši pod haljinicom čiodom pričvršćenu 
hartijicuj, pročita olovkom napisane riječi: »Ne 
odlazite iz Beograda, molim vas!« — Nijesam se 
dakle prevario! Ona me odista voli, voli! Nema mi 
spasa, — treba odmagliti. .. 

Spremivši nešto prtljaga, sjedne pisati: »Dragi 
oče, za boli, kojima te ucvajelih, odužujem ti se 
iskrenim pismima — jedinima, koje uopće pišem, 
Večeras ili sutra zorom odlazim iz Biograda — 
sa raznih razloga. Jedan je da ovdje ne mogah 
utažiti mnoge znatiželjnosti, a drugi — mnogo pre¬ 
či, da mi prijeti strast, koja bi me mogla učiniti 
smiješnim i nesrećnijim nego što sam. Ne bi se 
toliko žurio s odlaskom, da na golemu moju ne¬ 
sreću i sreću ne opazih, da i gospođica Danica An- 
drejevića mene ljubi. To ti je krasna i blagorodna 
odiva, kao stvorena za ženu mladih ovdašnjih kari¬ 
jerista, Moj ovdašnji boravak može samo škoditi 
njenoj budućnosti, i ja se ove uklanjam. Golotinja— 
grdotinja! To bih isto učinio možda i onda, da 

sam dosta imućan za prosca, a premalo da ostavim 
djeci dosta novaca. Rađati ubogare je zločin. (Ne 
mislim, da ti popujem.) Da sam milijunar, ne bih ja¬ 
mačno bio tako bezazlen, da tražim sreću u životu, 
jer su srećni samo oni, koji se obmanjuju. Ljubav je 
obmama, naše je doba i bankrot ljubavi. Ne smijem 
ljubiti, jer sam siromašan i sumnjičava duha. Evo 
— biti svijestan sreće je za mene prvi korak biti 
nesrećan«, 

»I opet jedna čaša pelina, dragi oče! Ne odla¬ 
zim danas, već sutra, jer se u domovini spava kao 
na sisi majčinoj. Vjeruj mi, da je ova- crna krmača 
od mastila crna suza moje crne duše. Ostavlj am 
Danicu, jer ju milujem ljubavlju beskućnika, jer 
mi je draga ko majsko sunašce slijepu slavuju ,,,« 

Kada se Marjanović u veče vratio kući sa po¬ 
sljednjih posjeta, dočeka ga na kućnom pragu go- 
jazna gazdarica, podoficirska udovica: — Gde ste, 
gde ste za Boga tako dugo? Evo gdje čerez vas već 
pola sata u vašoj sobi — gospođica- 

Marjanović ne dočeka kraja i pohrli preko str¬ 
mog dvorišta, sagibajući se pod grdosijom vlažnih 
ponjava i nade u svojoj bijednoj ćelijici — Danicu, 
znojnu kao proljetan pupoljak, blijedu i krotku na 
onoj jednoj jedinoj stolici. Gledajući ju nježnu kao 
heruvimski krin u prostoj i otmjenoj sivoj haljini i 
slamnom šeširiću, nesrećnu zbog njega, zaželi po¬ 
ginuti pored njenih žutih cipelica, a trglo ga gazda- 
ričino tapanje u kuhinji, na ulazu stana. 

— Gospođice, vi ne pomisliste, prije svega, da 
vas to može kompromitovati- 

— Ne bojte se! Majka misli, da sam kod ujne ... 
Vi dakle odista odlazite? — veli ona mimo, po- 
dignuvši bijeli duvak i gledajući ga netremice u oči. 

— Moram! Moram! 

. — Vi dakle putujete unatoč mojoj molbi? 

Marjanović ni crne ni bijele. 

— Vi me dakle — ne volite? 

On htjede posrnuti, pasti od sumorne topline 
povjetarca, koji kliznu kroz prozor i ugrija se, pre¬ 
šavši preko njenih očiju. Obuzeo ga drhat, grozni¬ 
čava vrućina, 

— Čemu dangubiti? Zar ne uviđate, draga Da¬ 
nice, da odlazim radi sebe i radi vas — izusti, klo¬ 
ne malaksao na klimavi minderluk, a zazor mu u 
nju pogledati. 

— Kako, zašto radi mene? Da me volete, ne bi 
ovako besedili.... 

— Zar ne vidite, zar još ne razumijete? Zar ne 
osjećate dušu, koja mi se grči kao šaka luđaka? 
Zar ne znate, da vi ne možete biti ljuba kukavnog 
piskarala i da bih ja bio zločinac, kad bih vas na 
to nagovarao? 


Ona zaplače, tiho, bez jecanja. Marjanović se 
ne usudi darnuti je i govoraše kršeći prste: 

— Ja vas ražalih, dobra, draga Danice! Što da 
radim, što da radimo! Što vas zamami na meni, ku¬ 
kavici sinjoj? 

— Vi ste bili tako nesrećni, Marjanoviću! Ja ću 
s vama! 

— Sa mnom! — stane se on grčevito smijati. Zlo 
je to, kada još ima zlatnih srdaca, koja vjeruju 
rđavim romanima. Sa mnom, sa zlosrećnikom, he- 
he-he! Kamo? Znate li, da ja nemam putna troška 
ni do Carigrada? Znate li, da mi je od sutra glad 
pobratim, pregaranje dobra sluga, crna nevolja 
vjerna ljuba?! 

— Ostanite dakle ovde! Biće nam lakše, bićemo 
barem blizu. 

— Moram oduvati, da me zaboravite, da ne bu¬ 
demo smiješni. 

— Zar tako što može biti smešno? Ja se ne 
plašim ničega. Moja će nas svojta morati pomagati, 
kada vidi, da nije drukčije. Ja sam s vama gotova 
na sve. 

— Samo na to nijeste, da bi našu ljubav slomile 
brige, proza života vama nepoznatog. Ej, draga 
moja- 

— Treba da se zadovoljimo, da nadjačamo pri¬ 
like! 

— Htjeti i moći, draga Danice, nije isto, nije, 
nije. I u ljubavi brzo dovjeruje — ko suviše vjeruje. 
I ja vjerovah u svemoć volje, kada bijah, poput 
vas, na pragu života. Danas znam, da uspor kolo 
lomi, i zato vas ostavljam — zbog vaše, ne zbog 
moje sreće. Bježim, jer je vrhunac ljubavi ubitačan 
kao, možda, i vrhunac ljepote. Zar bi mogli ljubiti 
bez prekida u životu, koji je užasan već zbog toga, 
te moraš svagdan navlačiti cipele, jesti, spavati? 
Najzad, da se uzmemo, ljubav bi nam postala duž¬ 
nošću. Mi bi se prestali voljeti, kada bi to morali... 

Ona ustane bez jedne jedite, a on ju isprati uda¬ 
rivši čelom o jedno uže za rubeninu na dvorištu, 
Marjanović se upinjaše, ali ne nađe ni jedne mis li, 
ni jedne riječi. Uzišavši nijemo na Terazije, objesi 
mu se Danica za ruku i zamoli ga, da zovne fijaker. 
Kada i on htjede unići u kola, rekne mu hladno: 

— Ne treba. Nije mi tako jako pozlilo, 

— Zbogom, Danice, sudbino! Bože moj, vi ste 
ko ptičica pala iz gnijezda! — Ona zanijela očima, 
a konji pohrliše, 

Marjanović se kod kuće baci na klimavi minder¬ 
luk. Bijaše tako strven, da ne ču ni tihog jecanja 
svoje debele gazdarice. Ne pomisli ni na smrt... 
Jedna zvijezda zalazi za dimnjak susjedne kuće —• 
polako kao kazalo na satu.,, Jedva mu svede 

vrele oči crni cvrčak srebrnom pjesmom, a zorom 
ga probudi amalin. 

Kiša, kiša, prva jesenja kiša. Sve plače, sve zi¬ 
jeva. S krovova kaplje kao s trepavica, jesen po- 
sukala stakla maglom, svojim uzdahom. Po zemlji 
se cijedi kao žuč žučljive materije. Suhi list ružice 
na prozoru trepti kao staračka žuta usta, nižući 
mamurnu molitvu, a Marjanovićevo se srce zgu- 
rilo pod rebrom kao onaj vlažni vrapčić pod hla¬ 
dnom komšijskom strehom, 

I opet protezavica i zijavica u dosadnu vagonu, 
i opet beznadno žviždanje kao vapaj gvozdenog 
udesa, A kada Biograd mine u magli, sjeti se Mar¬ 
janović na onaj kamen pred Gomorom i osjeti, kako 
se u njemu lomi i ledeni nešto silno i toplo. 

— Eto, doživjesmo i tu takozvanu ljubav. Na¬ 
redna poglavlja znam da ne će iza ovoga biti vri¬ 
jedna — da se prožive. Pa ipak, mene nešto vuče 
i ja živim! Šta bi to moglo biti? 

III. 

Trogodišnje čamanje u tuđini posvema bi Mar- 
janovića razočaralo, da se još mogaše razočarati. 
Padaše mu na um onaj seljak, koji odgovaraše pi- 
taocima, vidje li Pariz: — »Ne, Kuće me smetahu i 
ne vidjeh varoši«. Marjanović bijaše prodavač no¬ 
vina i novinar, kafanski pjevač i cirkuski sluga, ko¬ 
nobar i sekretar prebrzo umrlog senatora. Čudom 
se čudio, te mu ne dohaka glavi taj život, na koji 
se toliko naviknuo, da se u časovima mirnije egzi¬ 
stencije dosađivaše. Na borbu sa smrću se naučio 
kao drevni gladijator. Poče pjesmom, dramom, pri¬ 
povijetkom, i kada ga nijedan od tih slabih poku¬ 
šaja ne zadovolji, osjeti, da je suvišan besciljnik i 
posmatraše život kao tuđinac, kao nepozvan gost. 
I nije ga više boljelo, da usahnu u njem klica umje¬ 
tnika, sa kojom se toliko dičio i da je za nj mrtva 
svaka ljepota i oduševljenje, otkako silom guši svoju 
ljubav, U takim bi časovima pio absinte, i ako 
mu je vazda bilo kod treće čaše, kao da je popio 
one oči, modre, zelene, pjane od ljubavi. Bijaše 
uvjeren, da je sadašnji Marjanović drugo — njemu 
samome čudnovato čeljade. Gola mu duša ostade 
kao prazan stan, u kojem se mijenjaju svakaki 
stanari... Jedared ostavi unaprijed plaćenu hotel¬ 
sku sobicu, jer mu rekoše, da tu nedavno ubi neka 
lola svoju ljubavnicu, a Marjanović se bojaše bi¬ 
jednog namještaja i onih potavnjelih tapeta, punih 
zlotvorskog duha, koji osvaja malo po malo svakog 
kirajdžiju... I tako mu Daničina lutka postade 
malo po malo jedini prijatelj, amajlija, vrsta anđela 
čuvara, koj mu se vazda smješkaše nad uzglavljem. 

Iza pariškog boravka opazi, da je u njem i — 
Vječni Žudija, jer ne može ni na kojem mjestu — 


pa bilo ono i Pariz — ostati više od godine dana. 
Znao je, da će ga novi ljudi i novi krajevi razo¬ 
čarati, pa ipak ga morila neutaživa čežnja za bes¬ 
krajnim putevima, tihim morskim pržinama, za 
neviđenom tuđinom, kamo ga tako neodoljivo vuče 
žviždanje parobroda i tutanj zahuktale lokomotive, 
Kulučeći dan i noć stane slati članke za novine, 
živući pesnički i kladeći se očajno na konjskim 
košijama, da smogne putnog troška za Ameriku. 

Jedne ga noći trgne iz teškog sna kao uzdisanje, 
kao djetinje zapomaganje- 

— M e - e - e ! 

Bijedna lutkica pade iz suhih ljubičica sa daš¬ 
čice na zidu i nježne, zvučne joj grudi dospješe pod 
oštri lakat Marjanovićev. 

Drugi dan dobi Marjanović na košiji preko trista 
franaka ode prve subote u jugoslovjensko radničko 
društvo, kamo vrlo rijetko odlažaše i pročita u je¬ 
dnom beogradskom listu, da je gđica Danica N. 
Andrejevića umrla od neizlječive sušice. Marjano¬ 
vić stane po raznim ćorbudžacima piti, piti, ali uza¬ 
lud. Tek mišice mu bolno trepte, sljepočice kao da 
su među pronjevima, mjesto očiju žeravice, a obrve 
i krajevi od ustiju podrhtavaju kao elektrizovani. 
Izišavši trijezan iz posljednjeg kabareta, stane 
trčati i uzvikivati: 

— Ubio! Ubio! 

Kod kuće zapali svijeće pred svojom dragom 
lutkom kao pred svetiteljem i baci se na ležište, 
zatvorivši oči i zapijevajući u melodiji banalnih 
kupleta: 

— Ubio! Ubio! Ubio! 

Osjećajući sve vreliju jaru i dim kao od vatre, 
mišljaše, da je to od silnog pića. 

— Ubio! Ubio-naricaše kao »R a d o i d e« 

-, a na čelo mu vrcne žeravica. Zastor je kre¬ 
veta već u plamenu, a kada Marjanović svlada 
vatru vodom za pranje i ponjavama, opazi mjesto 
drage lutke na ugljenu od stalka — klupko voska, 
ofurene dlake i dvije — tri krpice svile ... Od 
čemera zaplače kao derište i zatomivši prvo oča¬ 
janje, uzme ono malo prtljaga, luta usnulim uli¬ 
cama i umoran sjedne na klupu kraj luxemburškog 
vrta. Pored njega drijema kočijaš u fijakeru, a bi¬ 
jedno kljuse spustilo glavu među ranjava, naprijed 
savijena koljena i gleda poznog došljaka krvavim 
očima. Zora sviće — blijeda zora pariška sa pepe¬ 
ljastim nebom, oblačićima kao zgrušeno mlijeko i 
lomljavom mljekarskih kola, Odnekale naišao 
majski povjetarac. Šeboji se u parku stadoše sve 
vidljivije, sve ružičastije smješkati i sipati tako 
jak miris, da nasta jedan žagor ptica, jedno guka- 
nje i uzdisanje grlica, jedno udaranje šuškavih 
krila po lišću i hvojama, buđenje cvijeća od jor- 

govana i od divljih kestenova, punih cvjetnih gro¬ 
zdova, bijelih i rumenih, bjeljih i rumenijih, što 
se okrenuše gore i gledaju spram neba .., 

— Da, da. Lučica izgori, a ona, Danica, dođe 
da ju zamijeni. Kada sam ju ono ostavio iz pre¬ 
jake ljubavi, cbezdušila me, a sada mi dade dušu 
svoju. Ti si tu, osjećam te u prsima, Danice! 
Znala si, da nama ne treba njihovih brakova, nji¬ 
hovog života. Znala si, da je ljubav duša vječna i 
došla si, 0, blago meni, jer te iza dugog grobo- 
vanja osjećam u nestašnoj igri cvjetnog mirisa, 
jer te gledam.u sjaju jutarnjeg sunca, vrelog od 


ljubavne topline, jer te slušam u šaptanju lista i 
cvijetka sa ptičijim glasnim milovanjem, jer te 
upoznah u tome drhtanju vječne ljubavi. Ti si i 
opet moja, Danice, ti si i opet moja, ljepoto!... 

Pročitavši Marjanović bujicu riječi, zarumeni 
od ljepote svojih stihova. Osjeti, da će mu odsele 
bol biti sluga, a ne mučitelj, — osjeti se pjesni¬ 
kom, osjeti se iznad boli kao drevni bogovi. 

Ono ga kljuse bez prestanka posmatraše, a 
kada je na klupi usnuo, sklopi krvave oči, a glava 
klonu još niže među noge, slične nezgrapnim 
klatnima. 


ALEKSANDAR IV. FANNYN: PJESME 


ROBOVI ZEMLJE 


MORE 


T RAGOVE smo našli vrh dugih međaša 
i širokog druma. Kraj željeznog pluga 
s utisnutim stopam krvava je pruga 
otkrila svu bol nam mrtvih orijaša. 


L OMI se more. Krkoči. Šumi, Stenje. 

Zastava na lađi vije se, leprši. 

Po hridini suroj što iz vode strši 
modro-zelen val se kovitla i penje 


U toj krvi bit se staložila vaša, 
o čemerne duše, kad ste drug uz druga 
umirali tiho dok patnja je duga 
ganjala vas svijetom. Iz razbitih čaša 

iskapili mi smo suze vašeg plača 
iskapili mi smo sav sok vaše srži 
gorak kao iva, oštar kao drača. 

I zato nas vječno u pandžama drži 
i vuče po brazdam minulih orača 
mora što nas guši, otrov što nas prži. 


i mirisom slanim plače tamno stijenje 
pa o oštro, tvrdo grebenje se krši, 
a pamučna pjena po vazduhu prši 
i kroz vjetar pada na žal i kamenje. 

Tako vječno dere slana morska voda, 
tako vječno talas klisurine struže 
i bokove moči srušenoga broda, 

a na tamnom vrhu sniježne cvatu ruže. 
I dok dižu liti k visinam se svoda 
nad pučinom jasnom galebovi kruže. 

IZA KIŠE. 


B RIZGAJU po zraku mlazovi ozona 
i ulice bijele trepeću od sjaja, 
pa sve nekud leti i skupa se spaja 
nebeska vedrina i brenčanje zvona. 


Polukrug se svijetli modrog nebosklona 
u jedrini cvijeća, proljeća i maja 
i sve veća biva slika svijetlog kraja 
u prozirnoj sjeni mramornih kolona. 

Kapi plahe kiše na zavjesam vise 
i polako cure s visokih portala. 

U visinu kuće ko molitve klise 


u blistavoj duzi svijetla i kristala. 
Dan u skutu skuplja pjesme i mirise 
5 tka veo prepun srebrenih opala. 

POMRČINA KRVI 

DRAMA IZ BOSANSKOG MUSLIMANSKOG ŽIVOTA U 3 ČINA 


Napisao AHMED 

II. ČI N. 

Avlija ograđena zidom i popločena kaldrmom. Na lijevoj 
strani velika kapija sa zvekirima u psećijim raljama, a desno 
i lijevo po jedan mandal ukopan u zidu. Na desnoj strani 
kuća na čardak s vratima, pred kojima su povaljene široke 
ploče u obliku niskih stepenica:: to je hajat. Nad hajatom 
je izbočina čardaka, na kojoj se vide prozori, sa mušepcima 
i gvozdenim demirima. U pročelju avlije cvjetnjak, ograđen 
niskom tarabom. Na sredini tarabe ulaz s otvorenim vra- 
tašcima. Desno upravo uz vratašca je klupa za sutonske 
razgovore, U bašči lijehe, s opjevanim narodnim cvijećem, 
a između lijeha vijugaju se mali, šljunkom posuti, putići. 
U sredini, u ogromnoj kružnici, cvate veliki ružin grm, dok 
je u svakom kutu cvjetnjaka izrastao i rascvjetao se po 
jedan granati jorgovan. S onu stranu zida lelujaju se na 
vjetru procvale šljive i kajsije i stružu tankim grančicama 
krovove na kući, na kapiji i na zidu. Sve je u granju i u 
cvijeću. Vrijeme je užine. Dan je pun sunca i debele la- 
dovine. 

I. PRIZOR. 

Zijahbeg i Kađuna, 

Zijahbeg (sjedi zamišljen na klupi i odbija 
dimove iz srebrnog cigarluka. Dolazi iz kuće). 

Kaduna (tiho): Zar ti ovdje? 

Zijahbeg (kratko): Da. Šta je? Jesu li je već 
spremili? 

Kaduna: Šuti!— Zlo će se dogoditi! 

Zijahbeg: Kakovo zlo? Ne će da ide ... 

Kaduna: Nije to. Lejla bi išla, boji se oca, ali 
joj mati ne da. Cijelu su kuću uzbunili, zaklaće 
jedno drugo, Bože me ne pokaraj, toliko se glože.. 
Žao mi Lejle! Obeznanila se sirotica, pa ne zna, šta 
bi započela. Stid me, ako svatovi izbiju, da tuđi 
ljudi vide, u kakvoj sramoti živimo, a opet se bojim, 
da se dijete ne upropasti. 

Zijahbeg: Pa zašto je sili, kad joj mati ne 
da, i kad sama ne će ., . 

Kaduna: Ne pitaj. Nemam ti šta kazati. Žao 
mi je, da i tebe radi njih na vatru mećem. Evo se¬ 
dam dana, kako je Ekrem došao iz vojske, od onda 
je nastala trla među njima. Pa, . . Bolje je da ti 
i ne kazujem! Uješće te za dušu i cijeli ti život ogor¬ 
čiti ,,, 

Zijahbeg (odmahne rukom): Ah moja Kado, 
nije meni do njih. Dosta mi je moje muke i staro¬ 
sti... Silni su i obijesni, pa ne znaju, kud bi snagu 
utrošili, pa eto, ustalo jedno na drugo, da ga slomi 
i satare, To je eto. Ah da im je nevolja sjela na 
vrat, drukčiji bi oni bili, ., Kukavći! Sram ih bilo! 
N^ želim više ni da čujem za njih ... 

Kaduna : Nemoj tako, Zijahbeg. .Djeca su ti, 
pa da ih požališ ... 


MURADBEGOVIĆ 

Zijahbeg (tužno): Ja sam to sve drugačije 
zamišljao, a sad eto ... ne mili mi se ni govoriti o 
tome...! Kakve sam ja svatove naučio gledati i 
kakve đuvegije! Sve srma, sve zlato, sve svila i ka- 
difa, da ti oči zaslijepe. Sve koljenovići i pašići, sve 
bezi i ajani, kao kite cvijeća — ne znaš, koji je od 
koga ljepši, koji li bogatiji, koji li silniji. Ime im se 
čulo do Stambola, djedovi im i očevi sjedali do car¬ 
skoga koljena, pa da ti obraz zasja, kad uz njega 
staneš ... A ovo danas.,, Nekake sluge, nekaki 
podvornici, šta su se malo kruha dočepali, fukara 
gola, da joj ni ruke ne daš poljubiti! 

Kaduna : Znam, Zijahbeg. Prije je to sve dru¬ 
gačije bilo... a danas eto... nema više toga... 
Sve propalo, pomrlo, ostali mi sami kao suho, okre¬ 
sano drvo... Svijet se. izjednačio, kao zasijano 
polje, ne zna se više, ni ko je beg, ni ko je fukara. 
Svako je svakome ravan, niko nikoga ne priznaje . 

Zijahbeg: Šta ćeš, Kado, Došao eto zeman 
i pregazio nas, kao da nas nije ni bilo. Jedan se po 
jedan gubimo iz toga poganoga svijeta, odlazimo 
polagano, da nas nitko ne čuje i nitko ne opazi kao 
da ni živjeli nismo. A nekad!.. . Bože moj, kako 
je to nekad bilo! O, tada su ove glave vrijedile čita¬ 
voga carstva i vojske su za njih umirale za njihov 
ponos i za njihov obraz. Pa šta je to danas s nama, 
Kado? (Kao da bi htio povratiti vrijeme.) Gdje je 
to sve, Kado? Gdje su te paše i veziri? Gdje su mi 
djedovi i jarani? Zar ćemo mi baš sami uginuti u 
tom ludom vremenu, što se vrti oko nas, kao mlin¬ 
ski točak i davi nas i steže, da ni odahnuti ne mo¬ 
žemo? Zar nikad više ne će pred našom kulom za- 
vrištati pretili atovi i pomamne bedevije i zagristi 
gubicama u tu pustu zemlju, što je suncem izgor¬ 
jela ... 

Kaduna: (kao eho): Ne će više, Zijahbeg. Što 
je bilo, sve je prošlo. Za nas nije više ovaj svijet. 
Za njega se eto rađaju drugi ljudi i drugačija dje¬ 
ca.., Mi smo ostali, da to kažemo jedno drugomu 
u lice i onda... onda da se spremimo na put. , . 
otkle više nema povratka ... 

Zijahbeg: Da. (Pauza.) Nek nas više nema, 
Kad nam se ni ime ne čuje iz mahale, pa nek i nas 
nestane... Od svega dobra ostalo nam je još samo 
to, da ovako u samoći zaklopimo oči i dozovemo 
sebi u pamet cijeli taj mrtvi, propali svijet i da ga 
gledamo sate, dane i godine i da plačemo, plačemo, 
što smo sami, što nas više nema, i što smo, jadni, 
kukavni i... prokleti... (Plače. Pauza mučna i 

teška. Na polju u muškoj avliji očuje se buka sva¬ 
tova, pucnjava, koturanje kočija, ciganska muzika 
i pjesma.) 

2. PRIZOR. 

(Pri j ašnj i i Obikuša.) 

Obi kuša (istrči iz kuče, zadihana): Svatovi! 
Svatovi! Eto svatova! Hanuma, gdje si ti? Traže 
te u kući.. . ! 

Kaduna (trgne se): Odmah ću doći. Zijahbeg, 
izađi pred svatove i uvedi ih u muški konak, da 
malko pričekaju, dok se djevojka spremi. A onda 
dođi i ti ovamo, da ne bude kakve sramote! 

Zijahbeg: Dobro otiću, (Odlazi.) 

Kaduna (obikuši): Gdje je Ekrem? 

Obikuša: U kući je. Malo je prije pitao za te. 

Kaduna: Ja idem, a ti uvedi jenđiije, kad 
dođu . . . (Odlazi.) 

Obikuša: Ne brini se ti, hanuma! Ja ću njih 
već uvesti. (Otvara kapiju.) 


3. PRIZOR. 

(Obikuša i dvije jenđije.) 

I. j e n đ i j a (ulazeći na desno): A, ti si to, biko, 
Je li djevojka spremna? 

Obikuša (prigušeno): Pst! Šutite! Buna je u 
kući! Vi i ne slutite, što se ovamo zbiva! Ekrembe- 
govica je ljuta kao ris. Ne da ni govoriti o udaji! 
A Ekrembeg je hoće u komade da raznese ... 

II. j e n đ i j a : Šuti bona! Šta ti to govoriš?! 

Obikuša: Jest Boga mi! Istinu Vam kažem! 

I same ćete viđeti. Imadete šta pripovijedati cijelu 
godinu! 

I. j e n đ i j a : Pa šta je to među njima? Dje¬ 
vojka je i darove primila 

Obikuša: Ne znam. Nešto je omašno. Posao 
nije čist. Govore, da se je on, dok je bio još u vojsci, 
vjenčao s nekakvom Švabicom ... 

II. j e n đ i j a : Tiše. Mogli bi te čuti! Sa Šva¬ 
bicom veliš? 

Obikuša: Aha — moja draga — sa Švabi¬ 
com. Šta veliš na to? A sad mu zazubica narasla za 

načelnikovim imutkom! Znaju oni, šta rade? Kad 
je kasa po srijedi, onda ne gledaju na begovstvo. 
Svejedno! Glavno da će i nama sikira u med pasti. 

I. j e n đ i j a : A Ekrembegovica? 

0 b i k u š a : Sva se podurnula od huje: Ne pro¬ 
dajem ja, veli, svoga djeteta! Nisam ja njemu ma- 
ćuha! 

II, j e n đ i j a : A pristaje li barem djevojka? 

Obikuša: Djevojka ne smije od oca ni pi¬ 
snuti. Boji se ga kao ljuta guja. A i jest naopak! 
Dočepao ženu za kose, mislila sam s pendžera će 
je hititi! 

II. j e n đ i j a : Šuti nekukavice! Baš s pen¬ 
džera? 

Obikuša: Dina mi! Sve je ovako, kao što vam 
kažem. A i ona je ... da Bog sačuva! Ko da je sva 
od žeravice, tako se raspalila! 

I. j e n đ i j a : Sestro draga, može se zlo dogo¬ 
diti, ako je mati ne dadne. Svatovi se ... bogami... 
ne će prazni povratiti. Ko bi toliku sramotu podnio? 
Ta ni načelnik nije, ne znam ko! Mogli bi svatovi 


navaliti na kuću s puškama i s noževima, svi su na¬ 
oružani, da otmu djevojku, pa eto nesreće, kakva 
se nije još vidjela ... 

II. j e n đ i j a : Ne do dragi Bog, da do toga 
dođe! Kud bi onda mi? Valjalo bi ginuti ni zašto? 

I. j e n đ i j a : Aja Boga mi! To ja ne bih htjela, 
ni za čitav svijet... a kamo li za ono par dukata, 
što ću ih dobiti. Bolje je, da se mi za vremena uklo¬ 
nimo ... Vrag ne zna za šalu, kad uzme uzde na se, 
Tamo je iza kuće kapidžik, pa eto nas odmah na 
drugu stranu u mahalu .,, 

Obikuša : Ma ne bojte se, bone! Čega ste se 
uplašile? Stvar je već uređena. Ekrembeg je za¬ 
ključao ženu u podrum, a ključ zadio za pojas, pa 
da se razguli vičući, nitko je ne će čuti... 

II. j e n đ i j a : Zaključao je veliš? ... Phi, što 
će se to razbubati po komšiluku! Ovakovih svatova 
još nikad nisam upamtila. A gdje je Ekrembeg? 

Obikuša: Pst! Eto ga! Sigurno ide po nas. 
Hajdemo sada u kuću. (Polaze.) 


43 






V I J E N A Ć 


KnjigajL, 2. 


Ekrembeg (na vratima): Biko, pohiti s jen- 
đijama u kuću! Čekaju na vas. Samo ne otežite 
dugo! Naskoro će mrak, a ja ne ću, da svatovi bez 
razloga čekaju, 

0 b i k u š a : Odmah ćemo mi, beg, odmah! (odu) 
4. PRIZOR. 

(Ekrembeg, a p o s 1 i j e Z i j a h b e g.) 

Ekrembeg (mrk, znojan, briše čelo i sjeda 
na klupu). 

Zijahbeg (dolazi od svatova): Svatovi su u 
konaku — piju kahvu. 

Ekrembeg : Dobro. (Pauza.) 

Zijahbeg: Sinko, zlo je to, što ti radiš... 

Ekrembeg: Ko je ... to? 

Zijahbeg: Pa to, što udaješ kćer ... 

Ekrembeg (mirno): Nema tu nikakvoga zla. 
Došlo djevojci vrijeme, da se uda, pa da je i zau¬ 
stavljam, pobjegla bi mi za koga bilo ,.. 

Zijahbeg : Svejedno. Pobjegla bi barem s vo¬ 
ljom, a.ovako .., 

Ekrembeg: Šta s voljom? Kakva još njezina 
volja? Ja sam svojoj kćeri volja, dok je kod mene. 
A kad ode od mene, nek joj onda gospodari onaj, 
kome bude suđena, 

Z i j a h b e g : Pa zašto bi je tako rano uda¬ 
vao? Istom joj je petnaest godina, a ti..,? 

Ekrembeg: Ne ću, da mi se povlači tuđa 
žena po kući, kad i onako ne će zauvijek ostati kod 
mene. Tu je privremeno, pak nek ide, kad joj se 
prilika pružila. Bolje prije nego poslije, kad ostari, 
i kad je nitko ne htjedne. 

Zijahbeg: Dobro je to, I sve bih ja tebi to 
povladio, da si barem izabrao muža prema njoj ... 
nego baš načelnika — čovjeka u šezdesetim godi¬ 
nama, bez ikakvog plemena, bež ikakvog soja, uli¬ 
zicu sreskih poglavara ... i... i zar ne pamtiš, kad 
je prodavao kahvu u općini i meo sobe švabinim 
memurima...? 

Ekrembeg : Eh vala si baš izabrao, čim ćeš 
ga nagrditi! Pa da je i ulice meo, on je danas goso... 
prvi... i najbogatiji čovjek u cijelomu gradu... 
Nemaš ti načelniku šta prigovoriti...! 

Z i j a h b e g (bolnom ironijom): Hm ... Kad je 
Švabo prešao u Bosnu, pobijao se po čaršiji i prosio 
od činovnika krajcar para i komadić kruha, a danas 
je goso. Treba samo, da se sagneš i lizneš kome 
petu, pa si prvi i najbogatiji čovjek... Eto, to su 
kod tebe prvi ljudi. Pa da mi to ko drugi kaže, ne bi 
mi žao bilo, već baš moj sin. Stid mi udara u lice, 
kad pomislim, koga sam rodio i koga ću ostaviti iza 
sebe. 


Ekrembeg: Ne trebaš se ti radi mene ništa 
stiditi! Ja živim po svome računu, a ti živi po svome. 
Nitko ti toga ne brani.,. 

Zijahbeg (šćipi šaku i lupi po koljenu): Eh 
pusta li vremena, da ga Bog ubije!!! Nekada su 
ovaki sinovi na drveću visili radi otaca — a danas... 

Ekrembeg (ironički): Baš na drveću! 

Zijahbeg: Jest, baš na drveću. Još i sada 
pamtim, kad je Husein-kapetanu Gradeščeviću — 
Zmaju bosanskome — doveo otac takvoga sina, po¬ 
letio mu ruci i zaplakao: »Aman ... veli., . kape¬ 
tane, dozlogrdio mi je! Svaka mu je druga riječ: 
Ne ću, a svaka treća psovka u ustima! Strog si, pra¬ 
vedan si, dotjeraj ga u red, života ti tvoga, neka se 
barem tebe uplaši, ako se već oca svoga ne boji!« ., 
A kad je za osam dana došao po sina, našao ga je 
pred gradskim vratima, gdje na užetu visi.,, »Nije 
to zbog tebe, starče, a ni zbog tvoga sina .. . veli mu 
Husein-kapetan... već da vide svi neposlušni si¬ 
novi u mojoj kapetaniji, kakva ih kazna čeka, pa 
da štuju svoje roditelje« ... Tako je onda bilo, a 
danas nam u lice kažu, da su njihovi računi druga¬ 
čiji od naših... Ih, sram te bilo! U što si brkove 
zavrnuo! 

Ekrembeg: Ja ne znam, što sam ja baš tebi 
toliko skrivio, pa da se na me tužiš...? 

Z i j a h b e g : Hm ,.. šta si skrivio! Tučeš ženu, 
kao fukara provodiš zulum nad rođenom djecom, 
sramotiš mi ime po svijetu sa nekakvim kantinjer- 
kama... Švabicama ... i jcš pitaš, šta si skrivio ... 

Ekrembeg (plane): To je moja briga, nitko 
nema prava, da se miješa u moje poslove! Ja sam 
svojoj ženi obraz pokrio... ja sam od nje stvorio 
čovjeka, ja sam joj svoje ime dao, pa ću je i ubiti, 
ako mi bude volja! Kod mene nema drugoga puta, 
već: ili padaj, ili se pokori! A za svoju djecu, ja sam 
odgovoran ... i nitko drugi,,. 

Zijahbeg : Dobro, dobro, sinko. Radi, kako 
znadeš.... Ali pazi... Tebe će od zla glava zabo¬ 
ljeti. (Odlazi u stranu:) Sramota! Prava sramota! 
(Iz kuće se čuju glasovi, plač i jecanje.) 

5. PRIZOR. 

(P r i j a š n j i i K a d u n a, L e j 1 a, E s m a, Ob i- 
kuša i obje Jenđije.) 

Lejla (u prekrasnom uličnom kostimu, najno¬ 
vije fazone, s velikim buketom cvijeća, otkrivena 
lica i zaplakanih očiju): Halali, draga moja kućo •.! 
halali... j (jeca) Djede, dobri moj djede! Zašto si 
se okrenuo od mene? Zar me više ne želiš ni pogle¬ 
dati ..,.? Šta sam ti skrivila? Zar ne ćeš više ni za¬ 
grliti svoju malu vjevericu?! 

Zijahbeg: (miluje joj obraze). Mezimice mo¬ 
ja mala! Jagodice moja, grlice moja! Kako tebe 
djed ne bi pogledao, kako bi mogao tebe ne zagrliti, 
kad si mu bila jedina radost i jedina utjeha . . . 
(obliju ga suze.) Ptičice djedova! Ko će djeda obra¬ 
dovati, kad izgubi svoju mezimicu, svoju malu vje¬ 
vericu , . . Nemoj više plakati ... Ne mogu pod¬ 
nijeti tvojih suzica . . . srce će mi prepuknuti! 

L e j 1 a: Dobri moj djede! Ugušiću se od plača! 
Pogledaj, kako sam ja nesretna, kako me tjeraju od 
tebe, od nene i od kuće, a ništa im nisam skrivila! 
Pa kako onda da ne plačem! . , . Eto kaži, reci, 
kako ću se s tobom rastaviti?! Ne mogu, ne mogu ... 
srce mi ne da. .. Djede moj, da vi znate, koliko ja 
vas volim i kako mi je teško, što vas moram osta¬ 
viti ... A nitko mi ne može pomoći . . . nitko . . . 
(jeca). 

Z i j a h b e g : Umiri se, kćeri! Tebi ne će nigdje 
ružno biti. Ti imaš mladost, imaš srce čisto, dušu 
nedirnutu i doće vrijeme, kad ćeš se opet razve¬ 
seliti, ali, ja . . . ja tvoj djed ... na što ja da 
čekam, šta će mene obradovati, kad izgubim tebe? 
Ništa, ništa kćeri... Ja ću morati samo da plačem 
i plačem i dovijeka da se ne utješim , . . Lejla, 
kćeri moja! (grli je.) 

K a d u n a : (tiho vuče ga za ruku.) Nemoj tako, 
Zijahbeg! Utješi je malko! Svisnuće dijete od plaća! 

Z i j a li b e g : (kroz suze.) A* ko će mene utje¬ 
šiti, sijeda? 

Lejla: (briše suze). Neno, slatka neno! Kad 
ja odem, zalijevaj mi cvijeće, a ja ću svakog petka 
dolaziti, da ga pogledam, možda će mi tako lakše 
biti! 

K a d u n a : (suspregnuto.) Hoću, kćeri. 

Zijahbeg: Ne brini se, kćerko! Djed će njega 
suzama zalijevati... 

Lejla: Vidiš, neno, kako djed plače? A zar 
tebi nije žao, što ja odlazim . . .? 

K a d u n a : Žao mi je kćeri. Ali šta ću? Bog je 
tako odredio. Pa ni to nije zauvijek. Bićemo opet 
zajedno, Oblazićemo se, dok budemo živi. I ja tebe 
i ti mene. A kad umremo, naćemo se opet u bo¬ 
ljemu svijetu i ne ćemo više — plakati ... jer 
tamo se ne plače . . . 

Lejla: (gotovo prijekorno.) Eto nekuda me 
vode, ni sama ne znam kome, ni kuda me vode. 
Samo znam, da moram ići i već slutim, šta me tamo 
čeka: Valja se zatvoriti i cijeloga života čamiti, sa- 
movati i šutiti ... I sva će mi utjeha biti, ako se 
kome u zakutku isplačem i izjadam . . . Eto to me 
čeka! — Zar ne vidiš, neno, kako su crni moji sva¬ 
tovi, kao da me u grob spremaju . . .?! 

Kaduna : Nije tako, kćeri! Ne možeš ti znati, 
što ti je od Boga suđeno. Možda će te sreća doče¬ 


kati kao nikad u životu. Grehota je, kćeri, misliti 
svojom glavom . . . Bog to sve određuje ... A 
mi ljudi . . . mi samo slušamo ... 

L e j 1 a : Tu ... tu mi je za srce prirasla i ta 
kuća i ta avlija i taj cvijetnjak i djed i ti i svi vi 
i ne mogu vas otkinuti od sebe a moram vas pre- 
goriti... A tamo je sve tuđe, sve nepoznato, on¬ 
dje me nitko nije volio, nit sam ja koga volila . . . 

Kaduna: Znam, kćeri, znam. Pa i nama ne 
će biti bolje. Odvešće nam mladost iz kuće, osta- 
ćemo sami u jadu, u ... ah gorko mi je i misliti 
na to... Pođi kćeri, u sto dobrih časova! Nije 
sve crno, kako se u prvi mah pričinja . . . Pođi, 
kćeri . . . 

Lejla: Idem, neno. (pođe.) A ti Esma! Zašto 
plačeš? Otari suze! Vidiš, kako ja više ne pla¬ 
čem / . . Kako me čudno gledaš . . .! Nisam ja 
više ona prijašnja Lejla, tvoja drugarica, je V de 
da .nisam? (gorko.) 

Esma: (jeca.) Halali, hanuma! 

Lejla: (poljubi je i zagrli.) Halali i ti, Esma. 

Ekrembeg: (strogo.) Svatovi čekaju. Sunce 
će skoro zaći ... 

Le j l a : Hajdemo, vrijeme je. (pogleda u buke.) 
A ovo cvijeće? Nek ostane tebi , , . Ili ne! Kome 
bih ga dala, neni, djedu (bojažljivo) ili babi . . . 
(naglo.) A majka? Gdje je majka? Zašto nije do¬ 
šla, da me isprati? Gdje je ona, neno? 

Ekrembeg: (strogo.) Mati je bolesna, ne 
može doći? 

Lejla: Bolesna? A malo prije bila je sasvim 
zdrava! Šta je to bilo s njome? 

O b i k u š a : (zbunjeno.) Hanumice dušo, ona je 
zaista bolesna, nešto je naglo prisjeklo u prsima, 
pa ne može nikuda iz sobe. Ali je rekla, da će ti 
doći u pohode, čim ozdravi . . . 

Lejla: (srdito) Lažeš! Ja vidim u tvojim oči¬ 
ma, da lažeš! Moja majka nije taka! Ona bi na 
štapovima došla, da isprati mene. Neno, gdje je 
majka? 

Kaduna: (u neprilici.) Ja ne znam, gore je u 
sobi . . . bolesna . . . 

Lejla : Zovite je! Bog zna, šta je s njome bilo! 
Što se ogledavate? Zašto se obazirate jedno na 
drugo? Vi nešto sakrivate! Vidim ja, nisam ja luda! 
Tu ima nešto. Nisam ja više dijete, pa da me mo¬ 
žete prevariti. Ja hoću da vidim svoju majku! Zo¬ 
vite mi majku! 

Ekrembeg: Šta hoćeš s njome!? Nitko je ne 
će zvati! Ja ne ću, da svatovi čekaju do mraka! 

Lejla: (energično.) Nek čekaju! Meni je preča 
mati, nego li sav svijet! Ja hoću da vidim majku, pa 
makar se i zemlja poda mnom prolomila. 

Ekrembeg; Kako smiješ govoriti . . . ti . . 

ti . . Ja ću tebi već pokratiti jezik! Smjesta, da si 
pošla! Ni riječi više ne ću da čujem! . . . Polazi! 

L e j 1 a : Ne ću ni koraka s ovoga mjesta, dok 
ne vidim matere! Ili mi zovite majku, ili ja ne idem 
nikako za načelnika! (sjedne prkosno na klupu.) 

Ekrembeg: Šta ne ideš! Zar smiješ to pre¬ 
da mnom reći? Znaš li ti, šta sam ja tebi! Zar i ti 
hoćeš, kao i tvoja majka?! Na nju si se vrgla! Ali 
čekaj! Stuću ja vama rogove, pa ćete biti, kao ma- 
lem, blage. Diži se, dok te nisam . . . 

Z i j a h b e g : Pusti! Nek dijete vidi mater. 

Ekrembeg : Odkuči od mene! Ne primiči mi 

Zi j ah beg : (silovito.) Stani! Ja sam još star¬ 
ješina u ovoj kući! Još moja riječ nije poginula! 
Šta hoćeš ti, siledžijo! Upropastio si djetešce od 
petnaest godina, pa bi još htio i ruku na njega po¬ 
dignuti! Ne! Nema svatova, dok dijete ne vidi ma¬ 
tere! I ako ne bude s njegovom voljom, ne će ih biti 
nikako! Gdje joj je mati? govori! Šta si učinio s 
njome? Kazuj! Zašto si joj zabranio, da isprati di¬ 
jete? Gdje je ona? Govori, ili ću rastjerati sav taj 
svijet oko sebe! (pauza.) 

Ekrembeg: (baci na zemlju ključ iza pasa.) 
Eto! Naćete je u podrumu! 

Zijahbeg (kroz zube): Zaključao ženu, na¬ 
silnik! 

L e j I a (zaprepaštena) : Zaključana . , ,! 

Zijahbeg: Uzmi, sijeda ključ! Pusti ženu iz 
zatvora! . , . 

K a d u n a : Daj mi, da odem i da ne gledam 
više ove sramote pred sobom, (ode.) 

6. PRIZOR. 

(Prijašnji bez Kadune.) 

Zijahbeg: Sve će biti, kćeri, kako ti htjed- 
neš. Ničega se ti ne boj! 

L e j 1 a : Znala sam ja, da ona nije bolesna i da 
se nešto s njome dogodilo. 

I. j e n đ i j a (ponešto u strahu) : Ako je to do 
nas stalo, mi čemo čekati. 

II. j e n đ i j a : Znamo mi kako je teško rastati 
se s kućom. Nije to šala. A majka je jedna na 
svijetu, 

I. j e n đ i j a : Sve smo mi tako plakale, kad smo 
polazile, pa znamo već po sebi. 

Obikuš a : Eh Bože moj, malko se zaplače, 
pa se opet ušuti. Pa šta je to?! Od toga se ne umire. 
Živo stvorenje svačemu se privikne. A dođe vri¬ 
jeme, pa mu je i drago, što se tako na sve priu- 
čio . . . 

L e j 1 a (prekida je) : Zašto već ne dolazi? 


Zijahbeg: Doće, kćeri, ne brini se! (tišina. 
Golubovi čegrtaju i guču negdje pod krovom, Vje¬ 
tar njiše procvale šljive i kajsije i kiša latica leti 
preko avlije.) 

I. j e n đ i j a : Trijebi se voće. 

II. j e n đ i j a : Biće roda, ako Bog da! (pauza). 

7. PRIZOR. 

(prijašnji i Lebiba.) 

L e b i b a : (kao obezumljena, prestrašena go¬ 
vori prigušeno, nečujno). Šta je? Gdje je? Gdje je 
ona? Gdje mi je djete? 

Lejla: Majko! Evo me! Rođena moja (za¬ 
grljaj). Sva si mi se prestravila, dršćeš kao prut. — 
Šta ti je, majčice? Bojiš li se čega? 

Lebiba : Ništa mi nije kćeri! Glavno, da si ti 
uza me! Jesu li te mučili bezdušnici? Jesu li te 
tukli? 

Lejla: Nisu majko, ne brini se! A tebe su za¬ 
ključali! Koliko si ti ispatila, majčice, a sve radi me¬ 
ne. Pa zar sam ja vrijedna tvojih muka 

Lebiba : Kćerkice moja! Ne misli više na me, 
nego na se, djetešce moje .Reci majci, ali slobodno, 
ničega se ne boj: Ideš li o.d svoje volje, ili su te 
prisilili. 

Lejla: Majčice! Kako bih se s tobom rastala 
od svoje volje? Zar ima ikoga na svijetu, koga to¬ 
liko volim kao tebe majčice. — Ako ti‘hoćeš, ja ću 
uza te ostati sve do smrti, ne ću se nikada udavati... 

Lebiba: Čujete li, šta dijete govori? Eto — 
uvjerite se na svoje oči, pa recite, mogu li ja svoj 
vlastiti porod upropastiti? Meni kažu, da sam nepo¬ 
korna i prkosna, a sada eto sami rasudite i recite, 
mogu li ja bez prigovora svoju rođenu djecu ubijati! 
Ne? Ne dam ja svojega djeteta. — Evo otvoreno 
velim i pred vama i pred cijelim svijetom: Od mene 
je mrtve možete odvesti! Ali dok ja dišem i dok ja 
živim — ne će ona na silu otići! . , . 

Lejla: Ne dajte me, djede, dragi djede! Ja ne 
ću nikuda od Vas! Svatovi se mogu vratiti i bez 
mene, ja se ne ću udavati! (Gleda jenđije i obi- 
kušu.) Šta? Vi još čekate ovdje?! Zašto ne idete? 
Čuli ste, da ja ne idem nikuda od kuće, pa šta ho¬ 
ćete onda?! Nije vam dosta, kad vam se jedamput 
kaže. — Reci im, djede, neka idu. — Ja ne ću, da 
one ovdje ostanu, mene je strah! Odlazite već je¬ 
damput! 

Zijahbeg: Ne boj se, kćeri! Ako ti ne ćeš, 
nitko te ne može prisiliti, da ideš. 

Lejla: Pa zašto onda ne odlaze! 

Ekrembeg: Nitko se ne će odavle ni maknu¬ 
ti bez tebe! A vi! Da pustite djevojku njezinome 

mužu! Vi niste više njezini gospodari. Zapamtite, 
prije će krv pasti, nego što će se moja riječ po¬ 
gaziti! — Ako je ne dadnete milom, daće te je silom. 
— Pozvaću načelnika ili nekoga od njegove rod¬ 
bine, da je iznesu, ako ne bude s ljepim išla. A ti, 
neharna kćeri, ne ćeš da tražiš još i to, da te oda¬ 
vle izvuku kao đubre . . .? 

Z i j a h b e g : Pusti dijete! Kučka mu mati, ko- 
god prekorači prag od moje kuće. Nije ovo štenara, 
već poštena kuća! Neka dođe, koga je išćil pogi¬ 
nuti! Evo na! Neka šćipi!!! 

Ekrembeg: Zašto ste je ustavili, kad je po¬ 
šla?! Ko bajagi vičete na zlo, a vi ga sama izazivate. 
Pa da vidimo onda, kome će prije dodijati! Klonite 
se s puta, da ja s njom progovorim! Odkučite i 
nitko više da joj se primakne! Lejla! čuješ li ti 
mene! 

Lejla: Majka! Djede! 

Lebiba: Ostavi mi dijete, krv će pasti! Ona 
je kazala, što je htjela! 

Ekrembeg: Ne prilazi joj više! ja znam, šta 
ona hoće! 

Lebiba: Šta ti znaš! Ti si njezin dušmanin! 
Ali nema te snage, koja bi je od mene otela, dok 
njoj samoj ne dođe vrijeme i dok sama ne odluči! 
Evo ja, žena stojim pred tobom bez straha, ni okom 
ne ću trepnuti, pa udri na me, kad si toliki junak. 

Ekrembeg (podigne ruku na žestoki udarac, 
ali se svlada): Ne! Ja ću tebe drugačije tući. To ti 
ne bi ni osjetila ... ni prstom te ne ću dotaknuti, 
pa opet ćeš se previjati kao zmija u procjepu! Na¬ 
šao sam ja tvoj žalac! ... A ti, starče? zašto se ti 
miješaš u moje stvari? Ti si vidio, da je ona pošla 
i da je odlučila, pa zašto si je onda ustavio? Evo 
su i svatovi i pratnja. Evo tu je i ona spremna na 
odlazak, pa zar ne vidiš, da je stvar već gotova. — 
Hoćeš nekakvu pravdu i njezinu volju. Pa dobro. 
Ja ću je upitati, pa ćeš vidjeti, hoće li ići, ili ne će! 
(oštro sugestivno.) Lejla, Lejla! Pogledaj mi u oči! 
Je si li razumjela? U oči mi pogledaj! 

Lejla (Mrtvo): Evo gledam. Šta hoćeš? 

Ekrembeg (Prodire joj pogledom u dušu) : 
Hoćeš li ići za načelnika ili ne ćeš? De sada preda 
mnom kaži! Zašto šutiš? Nemoj obarati pogleda! 
Kaži, hoćeš li ići, ili ne ćeš? 

Lejla (Ruke joj jse ukoče kao mrtve i ispusti 
buke cvijeća, a onda progovori sasma tuđim gla¬ 
som): Hoću babo. Gdje je obikuša? Nek me vodi. 
Gdje su jenđije? Hajdemo! Svatovi čekaju. 

Obikuša (Odlane joj): Ja sam znala, da će 
tako biti! 

Lebiba (Krikne) : Lejla, kćeri! 

Lejla: Halali, majko! Tako je valjda suđeno. 

(Svi odu za njom osim Ekrema i Lebibe.) 


8. PRIZOR. 

(Ekrembeg, Lebiba.) 

Lebiba : (padne na klupu i zajeca. Duga pau¬ 
za. Iza scene čuje se buka svatova, pucanj pušaka, 
vriska, pocikivanje, ciganska muzika i pjesma. Kola 
se zakotrljaše i čitava buka poče izumirati i nesta- 
jati u daljini. U avliji tišina i tjeskoba.) 

Ekrembeg: (dođe do nje polagano i progo¬ 
vori mekanim glasom): Lebiba! Ne moj više pla¬ 
kati. Ja znam, da ti je teško, ali nije ni meni sve¬ 
jedno. Evo, dok slušam tu svatovsku pjesmu, kao 
da čujem u njoj i Lejlin plač i ne mogu ti iskazati, 
kako mi je teško pri duši. Vjeruj mi, Lebiba, neis- 
kazano me boli da je tako moralo biti, Pa šta ću? 
Oboje smo krivi. I ti i ja. Ali ja se evo počinjem 
kajati, počinjem se bojati samoga sebe . . , Krv 
mi se u žilama ledi, kad pomislim, šta bi još moglo 
biti, ako za vremena ne dođemo do sebe! Ja sam 
postao gori i od zvijeri s komadom mesa na gu¬ 
bici? I radi toga sam eto omrznuo samome sebi. Le¬ 
biba, ja želim, da se promijenim, a ti? Zašto mi ne 
odgovaraš? Pogledaj mi u oči, pa ćeš vidjeti, da ti 
istinu govorim! 

Lebiba (s neizmjernom mržnjom): Čujem ti 
glas, pa mi je i to dosta, da ti do dna zavirim u dušu. 
Slušam, kako ti na usta ključa pritajena zvjerska 
krv, kako se muti i otima, da provali iz tebe kao 
voda iz razvaljenoga korita i da nas sve potopi. Ži¬ 
vim tako uza te kao žrtva uz kurjaka. Tim si istim 
glasom urlao jutros, kad si mene davio i sada, kad 
si mi dijete otimao. Pa šta ću te onda gledati, kad 
i onako vidim kroza te, kao kroz staklo? I šta će 
meni tvoja istina!? Pa da se i do mrtvila pritajiš, 
među nama je sve svršeno. 

Ekrembeg: To nije nikakvo pritajivanje! Ja 
nisam vičan, da se pretvaram, pa makar me to i 
glave stajalo. Što osjećam, to u isti čas i izgovorim, 
a što mislim, to isti čas i učinim.. . Kažem ti, da 
me je strah vlastite svoje slike, jer ima časova, kad 
iskočim iz samoga sebe, kao hijena iz krletke i onda 
bih davio, grizao i ubijao, samo da ugasim nekakvu 
ljudožderskii žeđu, koja mi je utrobu zapalila! 
Spasi me, Lebiba! Od mene samoga me spasi! Ja 
nisam zao. Ja znam biti i dobar, kao nitko na 
svijetu. 

Lebiba: To nije dobrota, što iz tebe govori, 
već prigušena požuda i pritajena strast. Poznam ja 
tebe dobro. Vidjela sam te, kad bjesniš! Ne prepo- 
znaješ nikoga pred sobom. U srcu, u mozgu i it 
očima ti je samo krv, pomućena i iskvarena krv. Tr¬ 
gaš se i lomiš i kipiš, kao razliven oganj, iz očiju ti 
kapaju varnice pohote, iskre požude i pružaš ruke 
grčevito, ludo, pomamno, da mi otmeš čast, porod 

i sreću: sve na što se prije namjeriš. Šta djeca, šta 
rod, šta grijeh, šta vjera i šta Bog, kad sve to pada 
kao žrtva pred tvojom zapaljenom krvlju... Ti ni 
čega ne priznaješ! — Sve, čim svijet živi, zašto 
umire i zašto se rađa, sve je to tebi nepoznato, tuđe 
i odvratno. Vlastiti porod mrziš samo zato, što me 
otima iz tvoje hajdučke vlasti i što me zove maj¬ 
kom ... 

Ekrembeg : To nije istina! Ja nikoga ne mr¬ 
zim. Djeca su moja kao i tvoja. Istina, ja prizna¬ 
jem, da ima trenutaka, kad im nisam pravi otac. 
Ali ne mrzim ih. Na časove spopadne me ljubomora 
na njih, kad vidim, kako ih oko sebe kupiš, a mene 
odbacuješ, i priznajem, u tim časovima mogu sve 
učiniti. I eto baš radi toga te molim, da ne goniš 
dalje, da me od zla spasiš, jer sve zlo, što sam ga 
doovde učinio, nije ništa prema onome, koje bih 
mogao još počiniti. Ti si ih meni ispriječila na put 
samo zato, da mi lakše prkosiš, i da mi možeš pred 
čitavim svijetom objesiti o vrat svoj vlastiti grijeh. 
Lebiba, pogledaj malo dublje u svoju dušu, pa ćeš 
vidjeti, da nisi ništa bolja od mene i da si ža sve gri¬ 


jehe — i za sve one prošle i za one buduće — sama 
kriva. 

Lebiba (uvrijeđeno): I ti to meni kažeš? Ti, 
koji si zaboravio i mene i djecu i donio sa sobom 
sramotu u kuću, da je ja ispaštam s djecom, Ti 
koji rođenu kćer bacaš u nesreću i koji mučiš, daviš 
i bacaš po podu Aksima od četiri godine, samo 
zato, što ima veće pravo na svoju majku, nego li ti, 
koji si joj obraz ocrnio! Pa zašto da ja tuđe grijehe 
ispaštam? Nisam ja od kuje otpala i ne rađam ja 
šience, pa da se ti titraš s mojim obrazom i s mojim 
poštenjem! 

Ekre mbeg: Lebiba, ne govori tako! Ja znam, 
da sam te uvrijedio, pa zašto mi ne oprostiš? Zar 
ne vidiš, Lebiba, kako sam malen i kukavan, dok 
molim milosrđe od tebe? A nisam ja kukavica, Le¬ 
biba. Ja to činim samo zato, što se bojim sebe više 
nego tebe. Ja znam, što sve mogu počiniti, da opet 
postanem gospodarom svoje žene. A ja bih htio, da 
se zlo ne dogodi. Poslušaj me, Lebiba! Vidiš ovdje, 
u ovoj kući, daleko od svijeta, živićemo jedno uz 
drugo i ne ćemo ni na što drugo misliti do na svoju 

sreću. Na rukama ću te nositi, Čuvaću te, kao ha¬ 
ma j liju, ni trunka Sramote ne će više na te pasti. 
Poslušaj me, Lebiba. Radi spasa našeg, poslušaj me! 

L e b i b a, Ne ću. Zašto nisi tako mislio, kad si 
bio daleko od mene? Onda ti ja nisam ni na pamet' 
dolazila. Dok sam ja o tebi sanjala, ti si se dotle u 
tuđem zagrljaju gostio i meni se mučke podsmi- 
javao. Oh kad pomislim na to, uzavre u meni žuč, 
i mogla bih gledati, kako te na komade sijeku! 

Ekrembeg (krikne): Lebiba! Kad je tako, ja 
imam još jedan put, da se zla oslobodim. Još veče¬ 
ras otiću kadiji i s tobom se — razvjenčati. 

Lebiba: Razvjenčaj! Skini mi lanac s vrata, 
da odahnem u miru. Dosta mi je života s tobom! Za¬ 
sitila sam se te gadosti i hoću da je se oslobodim. 

Ekrembeg (uvrijeđeno): Moje je ime za te 
lanac! E pa neka bude! Ja ću ti ga skinuti! Samo 
reci, šta će biti s djetetom, s Asimom? 

Lebiba : Jedno si upropastio, a drugo je moje. 
Ja sam ga podigla na noge i odranila, dok ti nisi ni 
znao, da je živo na svijetu. Zato je moje i ja ću ga 
odvesti sa sobom, a ti živi, kako znadeš. 


Ekrembeg (sarkastičkim smijehom): A, a, 
tvoje? je li? Misliš, ako ti moju razoriš sreću, da 
ću ja tvoju štediti. Ti misliš, da je meni svejedno, 
ako izgubim tebe, da izgubim i jedino zadovoljstvo, 
da te vidim, kako čitavog života gineš u mukama 
za djetetom. Ne! Ne ćemo tako! Dijete će uza me 
ostati, a ti idi, kud te je volja! 

Lebiba (preplašeno): Bezdušniče, šta si na¬ 
umio!? Dijete je moje i po Božijoj i po ljudskoj 
pravdi! Ja sam majka njegova! Ja nemam ništa više 
osim toga djeteta! Zašto ću živjeti, ako mi i njega 
oduzmeš?! 

Ekrembeg (zajedljivo): A tako, je li? Cviliš 
za životom! A kad sam ja htio, da živim, odgurnula 
si me nogom, kao pseto. Sad vidi, kako je prignje¬ 
čenome! Tu ćemo oboje ležati, zgaženi na zemlji, a 
život će teći pokraj nas, i mi ćemo skapavati za 
njim. Ja bez tebe, a ti bez djeteta ... 

Lebiba: Ako si čovjek, ne ubijaj me! Dijete 
je bolesno, jedva diše. Ono će umrijeti bez matere. 
A ti ćeš ga prepustiti na nemilost sluškinjama! Po- 

znam ja tebe... I sluškinje će mi dijete upropa¬ 
stiti ... Pa kud bih ja bez djeteta? Nikuda nego da 
se sunovratim s pećine u propast. Pa da nije barem 
muško, lakše bih ga pregorila... Čovječe, ako imaš 
srca, nemoj me rastavljati s djetetom! Daj mi, da 
bar njega spasem! 

Ekrembeg (tvrdo, okrutno): Ne dam, Ni kapi 
svoje krvi ne dam! Ti možeš ići! Odmah sada, ako 
hoćeš, A dijete će ovdje ostati... 

Lebiba: Krvnice, zlotvore( (zapade u grčeve 
a onda se podigne i progovori slomljeno i mrtvo) 
Dobro. Sad vidim da sam nemoćna. Uložila sam sve 
svoje sile, da spasem baš dijete, dala sam eto i 
zadnju svoju snagu, ali ja sam slaba i nejaka... 
klonula sam i iznemogla... Pa kako bi se mogao 
ovako slab ženski stvor — opirati? Šta je moja 
snaga prema tvojoj okrutnosti,,. Dobro, ja ću se 
pokoriti. Samo te jedno molim: Ne goni me iz kuće. 
Pusti me, da ostanem uz dijete, pa ako hoćeš, biću 
sluškinja, mešću ti sobe i prati posuđe, samo me 
nemoj izgoniti. 

Ekrembeg: Kad nisi htjela drugačije, a ti 
ostani tako. Ja te ne ću izgoniti. Samo zapamti, da 


ja ne trpim više prkosa... Ako samo ma na čas 
podigneš glavu, slomiću te kao vlat, 

Lebiba: Dobro. Ja ne ću više prkositi, samo 
te još nešto molim: Ne dolazi mi u blizinu: Rodiće 
se opet među nama mržnja, i opet će početi kao i 
prije... Ti živi za se, a ja ću za svoje dijete. 

Ekrembeg: Šta, opet dijete! Zar ćeš se opet 
zatvoriti s njime u sobu, a ja ću števkati sam, kao 
pas, bez tebe, bez svoje žene i bez svoga prava!? 
Ne! I tome ću ja naći lijeka! Dijete će još večeras 
dadilji, a ti ćeš služiti meni svome gospodaru i ni¬ 
kome više! Odsada ću samo ja biti tvoja misao i 
tvoja briga! Naučiću ja tebe pravoj dužnosti, A sad 
po dadilju! (Ode iza kućnoga ćoška na kapidžik.) 

Lebiba (sama): Dadilji! To znači, da će mi ga 
opet oteti! Ne, ne, ne! Ne dam! Ne dam! Ne dam! 
(Odjuri u kuću.) 

Z i j a h b e g (ulazi na avlijska vrata, polagano 
izvlači mondale i zaključava avliju. Tišina. Suton 
pritisnuo zemlju. On pođe u kuću, ali opazi na 
zemlji Lejlinu kitu cvijeća, podigne je i poljubi): 
Otišla ... ! Sirota mala vjerenica ... ! 

(ZASTOR.) (Svršit će se.) 


IZ STARIH SLAVENSKIH LEGENDA 

Sakupila ANTONIJA K. CVIJIĆ. 


1. Zakaj ni vode na Krasu. 

(Slovenski original u stihovima) 

A dalekom putu kroz zeleno Kras- 
gorje stigla je Hrista i sv. Petra mrka 
noć. Oni se mučno verali po šumo¬ 
vitim planinama i napokon prispjeli 
do gorskog sela. Ovdje su obitavali sami bogati 
gospodari, čija su zemljišta oplakivali brojni poto¬ 
čići. No to je selo bilo na daleko poznato ne samo 
radi svog imuštva, već i radi besprimjerne škr¬ 
tosti svojih stanovnika. 

Hrist će sv. Petru: 

»Petre, a možda te gazde nijesu tako zli, kao 
što im je glas! Ajde, da ih iskušamo!« 

Oni pokucaše na jedna, druga i treća vrata, no 
nitko ne će da im otvori. Napokon dospješe do na 
kraj sela i nađoše na pristaloj kući otvoren prozor, 
Sv. Petar pristupi bliže i umoli ponizno: 

»Smilujte se umornim putnicima! Ne tražimo 
ništa do malko strehe, da otpočinemo!« 

Domaćina promjeri došljake sumnjičavim po¬ 
gledom, a onda među stisnutim zubima promrsi: 

»Kar morem, to dam!« 


On zapali tresku i odvede putnike u sušu, gdje 
su bile naslagane velike hrpe suha hrastova lišća. 
Tamo neka legnu. Prije no što ih je gazda ostavio, 
zape mu oko o torbaku, što ga sv. Petar skinuo 
s ramena i objesio o klin. Tek što su umorni put¬ 
nici tvrdo usnuli, došulja se po mraku gazda, da 
•pregleda torbak. Bio je razočaran, našavši u njem 
jedino hljeb kruha i krišku mesa, no pobrao i to 
i ponio u svoju komoru, a u torbak strpao kamen 
i komad drva. 

Svanulo jutro. Hrist i sv. Petar ponizno se za¬ 
hvalili za konak i produžili svoj put. Tad reče 
Petar: 

»Gle, Gospodaru, ovdje je studenac hladnom 
vodom. Ajde da ovdje nešto založimo i da se na- 
pijemo bistrom gorskom vodicom. Makar je u nas 
malko zaire, ipak mi pritište rame, ne mogu da je 
dalje nosim!« 

Hrist se jedva primjetljivo nasmiješio, ali ne 
reče ništa. Petar sjedne do studenca i zagrabi u 
torbak, kadno izvuče tek kamen i drvo. On ih 
ljutito baci na zemlju i zavikne: 

»Eto, Gospodaru! Nema našeg lijepog hljeba ni 
mesa! Nije to selo samo leglo škrtica, kako se na- 

daleko spominje, nego i tatova! Ajde, Gospodaru, 
kazni ih osjetljivo, da za sva vremena trpe za 
svoje grijehe!« 

Ali će Hrist blagim grlom: 

»Svi su ljudi puni grijeha i slaboća! No da te 
mine bijes, ajde izreci ti kaznu, a ja ću je izvršiti!« 

Petar ustane svečano, kruži okom po plodnom 
gorskom kraju, uzduž i poprijeko izmeškanom bi¬ 
sernim potočićima i usklikne, da ga čula gora i 
planina: 

»Gospodaru, zapovijedaj, neka u jedan mah iz¬ 
gine sva voda sa čitavog Krasa, da sve bujno ra¬ 
slinje usahne, pa da trpe žeđu oni, koji jedu mesa!« 

U taj par presahnuo studenac, do kojeg su sje- 
djeli sveti putnici, a oštri suhi vjetar, nazvan bora, 
otada kroz vjekove struji kraškim krajem, I sušio 
šume, gore i plodne brežuljke, da je sva zemlja 
ispucala i otvrdnula, a sva se vrela zaustavila i 
gotovo okamenjela. 

Otada na Krasu više nema vode, 

2, Mladi slikar i Majka božja. 

(Stara kranjska) 

Mladi se slikar vratio kući iz latinske zemlje. 
Domaći ga narod pozvao, neka u staroji župnoj 
crkvi okiti zidine i svodovlje lijepim prikazima iz 
sv, pisma. Slikar se vrelim marom uhvatio posla, 
no kako mu slatke uspomene iz južnog latinskog 
kraja mutile maštu, a on u srcu nosio još mnogu 
lijepu sličicu sicilijanskih žena, to su sve njegove 
naslikane svetice poprimale vatrene crne oči, 
tamnu vrelu put i kovrčastu sjajnu garavu kosu. 

Domaći župnik i vjernici bili su s tim svjeto¬ 
vnim ženskim glavicama vrlo neugodno iznena¬ 
đeni, pa su siromašnom slikaru uskratili plaću te 


ga otjerali iz rođenog sela. Mladić je lutao po 
šumi nesretan i nezadovoljan svojom umjetnošću, 
napokon legao pod smreku i tvrdo usnuo. 

Kroz san je čuo blagi Angelus, koji je odzvanjao 
sa župnog tornja, da zove svijet na počinak. Od¬ 
jednom osjeti mladi slikar, da ga mekane ruke 
pridignu na noge, te ga kano na krilima vode 
natrag u crkvu. Oko njega zamirisala žalfija, a u 
uho mu šaptalo: 

»Ne boj se, sinko! Ja sam Majka božja, za¬ 
štitnica mladeži! Zalutao si u umjetnosti svjetskim 
mislima, gdje si trebao da proslaviš božanstvo! 
Eto, nagledaj se mojeg hora anđela, a onda na go¬ 
tovim svojim slikama preobrazi ženske likove!« 

Tek sada se mladić usudio da podigne oči, Nije 
ugledao Majke božje, koja mu tako milosno bila 
šaputala, ali se pred njim iza otkrivenog vela ta¬ 
mjana ukazala mlada nježna svetačka lica, ovjen¬ 
čana patničkom tugom i samilošću. Slikar se u 
svetoj opojnosti uhvatio kista i boja te čitavu noć 
preslikavao vulgarne ženske glavice, Prije no što 
je- osvanula zora on dovršio djelo, pa se na ne¬ 
viđenim krilima kao kroz san odnjihao sve do is¬ 
pod one smreke, gdje je sinoć bio usnuo. 

Svanuo dan Male sv. Gospe. Narod nagrnuo u 
župnu crkvu, ali ondje u čudu zastao. Mjesto je bilo 
kao preobraženo i opojno mirisalo po žalfiji, tom 
čednom cvijetu, posvećenom svetoj Gospi, Sa zi¬ 
dina i svodovlja pozdravljale narod anđeoski 
preobražena lica svetih žena i mučenica. 

Župnik je svečano blagoslovio nove slikanje, 
a onda u propovijedi pozvao narod, neka potraži 
nesretnog mladog slikara, da ga nagrade za to 
remek-djelo. Ali ga nigdje ne nađoše. On se bio 
povratio u latinsku južnu zemlju i tamo postao 
uvažen umjetnik neumrloga imena. 


SUNCOKRETI 

"PUNA ih je bašta. U visine, u vedrine hitaju 
visoke im stabljike. Na vrhu se žute veliki 
cvjetovi sa crnim ogromnim ugaslim očima. Hi¬ 
taju u visine, a korjenje ih prikovalo uz zemlju, 
hitaju i čeznu za svijetlom. Čeznu — i okreću 
glave sve onako slijepi za suncem... 

... Puna nas je ova ljudska bašta. I mi kod 
zdravih očiju lutamo cijelog vijeka u tami za svi¬ 
jetlom. Lutamo i klonemo, kad nas borba izmori, 
pa polazimo nekud u nepoznano još uvijek tražeći 
umornim očima svijetlo i istinu, 

Zagreb. Rikard Katalinić-Jeretov. 

SVETI KRIŽ 

ROMAN IZ HRVATSKOG GALANTNOG DOBA 
/ Napisao DRAGAN BUBLIĆ 


UTANJE jesenjeg predvečerja prodrlo 
^ je i u ovu prostranu pleiiiićku odaju. I 
$ P°d krovom ove udovičke kurije ža- 
vlada neka čudna tjeskoba, poznata 
jedino ladanju u dane rane jeseni. Još prije 
nekoliko dana nije bilo na dvorcu ove tjes¬ 
kobe: bijaše berba. Veselje je napunjalo dvorac 
i svu okolinu. Sada se živi u očekivanju zime. 
Ranim jutrom dovoze alejom drva ... Grofica Ke- 
glević hoće da ima u kući svega prije prvoga mra¬ 
za. U svojoj brizi za kuću bijaše mirna. Taj mir 
ie sada narušilo pismo generala Petazzia. 

Mrak je sve više napunjao stari grofovski 
dvorac. 

Uveče, po uputi oca Nepomuka, grofica je 
sjela za stol da napiše bratu odgovor. 

Iznad njene glave gorilo je pet svijeća. Pero je 
škripalo po krutoj hartiji, a svjetlo svijeća podrh¬ 
tavalo po zidovima. Kao da se poigravalo s ob¬ 
razima starih Keglevića na portretima, koje su 
izradile ruke anonimnih umjetnika! Mlade grofice 
Ivane nije tu bilo: sigurno je čitala francuske tra¬ 
gedije u svojoj modroj sobi izgledom na Kalnik. 

I Grofica Teodora Keglević nije znala pisati hr¬ 
vatski, Govorila je nekako, ali pisati, ne, to nije 
znala. Smatrala se Nijemicom. Hrvate je volila. 
zato što su bili kavaliri i što su ju znali zabavljati. 
Kao djevojka volila je neke ađutante svoga brata, 
još kao djevojka dala je srce jednome Hrvatu... 
ali, to je sve palo u zaborav, kad je grof Ale¬ 
ksandar Keglević zaprosio njenu ruku ona je po¬ 
šla u tu grofovsku kuću, u kojoj je, do muževe 
smrti, bila apsolutni gospodar. Sada su djeca 
digla glavu,.. Da je i znala dobro hrvatski, zar 
bi mogla svome bratu, glavnome zapovjedniku u 
Hrvatskoj, pisati drugim, a ne njemačkim jezi¬ 
kom? Nikada! On bi joj sigurno vratio neotvo¬ 
reno pismo! 

Sadržajem pisma htjela je prikriti pravu na¬ 
mjeru. 

Pisala je, da adjutant Jelačić dodje što prije 
u Gornju Rijeku zbog nekih obiteljskih stvari i 
novca, kog treba poslati Juliju. »Ti znaš, da se 
novac ne može slati po bilo kome, jer bi ga tvoji 
vojnici mogli orobiti, Budi tako dobar — pisala 
) e P a kad mladi Jelačić pođe poslom u Za¬ 
greb ili Križevac, daj mu nalog da i nas posjeti. 
Ako ima šta nova u odnošaju između Ane 
i Julija, piši...« 


Pišući, grofica je znala uzdahnuti i pogledati 
na portret grofa Aleksandra Keglevića preko 
kojega su se spuštale i'uzdizale velike sjene. 

Ma da nikada nije volila toga čovjeka, sada 

je osjetila potrebu njegove prisutnosti. Kako bi 

on znao riješiti takav problem! 

Ana i Julije! 

Nesretna djeca! 

Njihova ljubav može obitelji donijeti. najveće 
nesreće. Zbog grijeha u kome je. začeta, Kaptol 
će, na čelu sa biskupom Tausiem, prokleti, ne sa¬ 
mo članove obitelji Petazzi i Keglević, nego će 
izdati i nalog da se utjera dug... To bi za Ke- 
gleviće značilo ruinu. Do toga ne smije doći! Ne, 
do toga ne smije doći! Kad je pokojni grof bio 
prisiljen iz kaptolske blagajne uzeti oveće svote 
u zlatu, nije ni slutio kako će zbog toga obitelj 
biti odvisna o volji Kaptola. Da je to znao, sigur¬ 
no bi tražio zajam u Beču. Tausi i onako nije 
nikada volio Benvenuta grofa Petazzia. Tome je 
kriv sam grof. Zar mu je trebalo svađe zbog 
biskupovog plemstva? Zar je. bilo potrebno pri¬ 
čati po grofovskim kućama da je biskup čovjek 
bez ugleda? Kad je već biskup našao rješenje za 
pitanje svoga plemstva, zar je onda Petazzi mo¬ 
rao protestirati u Beču kod carice? Zar se morao 
udružiti s kanonikom Baltazarom Krčelićem, 
propalim kandidatom za biskupsku stolicu, pro¬ 
tiv biskupa, koji nije imao plemstva? Ni Krčelić 
nije bio plemić, pa je htio postati biskup i jako 
se naljutio kad-intriga grofice Sermage nije uspjela 
kod Marije Terezi je. Biskup se konačno domogao 
plemićke diplome. Protiv obitelji Petazzi radio 
je svim silama. Međutim, general je bio, iako 
kukavica, taktičar, pa je imao u Beču zaštitnika 
i prijatelja, koji su uspješno parirali svaki bisku¬ 
pov udarac. Ali, sada, kad Julije počinja djelo 
rodoskvrnja i samom ljubavi, sada je Tausiu i 
njegovim pristašama, dana prilika, da se osvete 
Patazziu, pa i Keglevićima, koji su u doba borbe 
za biskupsku stolicu radili za Baltazara Krčelića. 
A Tausi,nije čovjek koji bi nešto oprostio! 

Grofica se Teodora zavalila u naslonjač i raz¬ 
mišljala o položaju kog je stvorio najnoviji ođno- 
šaj njenoga sina. 

Pismo je ležalo na stolu. Bilo je kratko. Htjela 
je s nekoliko riječi objasniti bratu svu nezgodu od 
najnovije avanture i htjela je, usto, ostati dis¬ 
kretna. Ona bratu nije mogla pisati o dugu obitelji 

I Keglević! Sve što je smjela istaći bijaše mržnja 
biskupova, ali i od toga je odustala. Najprije tre¬ 
ba izvršiti dogovoreno sa pustinjakom i odbiti 
Anu od Julija; ako to ne uspije, ostaju razna 
druga sredstva ... 

Pet svijeća iznad grofičine glave podrhtavaju. 
Sjene se šuljaju po starim zidovima. U aleji tama. 

Najednom, kao iznenadjena, grofica se trgne. 
Zaplašenini očima zaokruži po velikoj sobi. 

Strašna joj misao projuri mozgom. 

— Ne — šaptaše ona — ne, to nije moguće! 
Ustane, 

Blijeda, drhćućih ruku, pođje prema vratima. 
Otvori ih i zovne: 

— Tomo!... Kukelj!... 

Sanen se glas ođzove: 

— Na službu .., 

Jeka se glasova odbije od zidova dvorca. 

Kad sluga kimne svojom okruglom glavom u 
znak pozdrava, grofica reče: 

— Idi, vidi, da li u mojoj sobi gori svijeća! 
Slugi bijaše jasno, da se milostiva grofica mo¬ 
rala nečega uplašiti. U želji da je umiri, reče: 

— Mjesec još nije izašao ... 

Ona se naljuti: 

— Budalo, ne pitam za mjesec . . , 

Tomo shvati: milostiva grofica je zle volje! 

I potrči do njene sobe. 

Zatim se grofica vratila k stolu i zapečatila 
pismo. Tek sada je stavila adresu i to, po običaju 
onoga vremena, francusku: 

Monsieur le compte Benvenuto de Petazzi 
a Berloc. 

Istina ova je adresa mogla biti mnogo pom- 
poznija, ali, večeras grofici nije bilo stalo do pu¬ 
nih naslova. Glavno je, da sutra ranim jutrom 
pismo ode za Brlog. 

Tomo je s hodnika gundžao: 

— Vaša milosti, gore dvije svijeće... 

— Dobro, dobro ... a sad slušaj! 

I grofica se ponovno odljulja do vrata. 

— Slušaj — reče strogim, neobično strogim 
glasom ; — sutra imaš prije dana probuditi Jurja 
Leskovara i predati mu ovo pismo — grofica pri¬ 
tom pokaza pismo s velikim pečatom što je ostalo 
na stolu. — Reci mu, da uzjaši dobra konja i da 
pođe generalu ... 

— U Brlog? — upita iznenađeni sluga, kome 
. se stalo komešati u glavi svašta od pomisli na ovo 

1 pismo. 

— Da, u Brlog... pa što se čudiš? I neka se 
žuri, Generalov kurir je tri dana putovao od Br¬ 
loga do Gornje Rijeke. Neka ga Juraj osramoti! 


Grofica se ponovno vrati stolu. Za njom sluga. 

Kad mu je predala pismo i Tomo ga prihvatio 
s dva prsta desne ruke, sve mu nešto bijaše ne¬ 
prilično. Oklijeva, kao da hoće groficu nešto 
upitati. 

— No, šta je? — upita grofica vidjevši ovo 
oklijevanje. 

Tomo zbunjeno reče: 

—^ Milostiva grofica; recite mi, da je sve do¬ 
bro ... u Brlogu. Tamo je mladi gospodin sin.., 

— Dobro je, dobro — ljutito će grofica. 

Tomo primijeti srditost i ode. Silazeći u pri¬ 
zemlje, gdje je stanovala posluga, razmišljao je o 
svemu: o prvome pismu, o pustinjaku, o drugome 
pismu i konačno o najnovijoj srditosti milostive 
grofice, pa onda o njenome strahu ... Ona mu je 
vazda znala reći važne stvari, a danas šuti. Mora 
da se desilo nešto vanredna ,,, 

Teodora grofica Keglević nije išla u svoju spa¬ 
vaću sobu. Htjela je još vidjeti Ivanu. I zato skre¬ 
ne prema njenoj modroj sobi. 

Pokuca na vrata. 

.— Mama je, otvori.... 

Ivana otvori. Bila je još obučena i s knjigom u 
ruci. Samo je kosu rasplela. 

— Još bdiješ? — upita grofica zabrinuto. 

— Da, nikako ne mogu da osjetim umor . .. 
Sjedim, čitam i čekam san. A ti, majko, zar i ti 
ne možeš spavati? Vidim te danas cijeli dan za¬ 
brinutu. Tomo mi reče, da si dobila pismo iz Br¬ 
loga. Što piše brat? 

— Julije ne piše. 

— On po starome običaju: ode i ne piše! 

Grofica je odlučila da Ivani ispriča cijelu stvar, 
da i ona zna što se sprema. Bolje je, da kasnije 
nema iznenađenja u obitelji. Ali, sada, kad je 
ušla u ovu modru djevojačku sobu, kad je ugle¬ 
dala lijepo djevojče od osamnaest godina, naivno, 
ljupko i nježno, sada ju nešto steglo oko srca i 
pomisli: to ne bi bilo čovječno! Da, čovječno ne 
bi bilo pričati ovome biću najnoviju Julijanovu 
avanturu! Ma da je mlada, Ivana ih već dosta 
pozna... Ovo ne bi bila prva! Ali, čemu naru¬ 
šavati mir djeteta? 

I starica reče protiv volje: 

— Došla sam da te vidim. Cijeli dan sam nešto 
zlovoljna. 

— I sada si... A zašto? 

Duboki uzdah. 

Što da joj kaže? Istinu? Ne! 

— Tako — reče — zlovoljna sam zbog raznih 
briga ... 

— Da to nije zbog pisma? 

IZLOŽBA TEKSTILNIH I KERAMIČKIH RADOVA 


Još jedan duboki uzdah. 

Sada je Ivani bilo jasno, da je uzrok majčine 
zlovolje današnje pismo i ona upita: 

— Tko ti piše iz Brloga? 

— General. .. 

— Možda o Ani? 

— I o njoj.,. 

— Dakle, o mnogočem ti piše? 

— Da. , ' 

— A što radi Julije? 

— Ah, znaš Julije — promuca starica i brižne 
u plač. 

Grč plača provalio je kroz njene astmatične 
grudi nenadano, pa se nije mogla snaći. Ivani je 
sada bivalo jasnije: sigurno je Julije počinio na 
dvorcu grofa Petazzia neki skandal, pa se majka 
radi toga proždire i sada eto pred njom jeca. 

Ona zagrli majku, 

Privine je k sebi i malo da ne zaplače i ona. 

—- Reci, majko, što se desilo? Slobodno mi 
kaži.., ajde, reci. .. 

— Ne, ne, ne — naricala je starica. 


— Zar je to tako strašno, da mi se ne smije 
reći? 

— Ne, ne . . . 

Modra soba grofice Ivane napuni se začas tu¬ 
gom majčinoga plača. Taj plač postajaše sve 
grčevitiji i djevojka se uplaši, da majku ne obori 
jedna od njenih nesvjestica. Kadgod bi ona pre- 
trpila kakav udarac dobivala bi grčeve u srcu, 
gubila dah, trzala rukama i nogama, obrtala oči¬ 
ma ... Strašno je i pomisliti na to! I još u noći, 
kad sva posluga spava! Zato je djevojka odlučila, 
y da umiri majku. Neka čuva tajnu. Sve se, kona¬ 
čno, mora doznati, a najlakše se doznaju psine 
mladoga grofa Keglevića, pa čemu onda siliti 
staricu da priča? A zašto je došla? Sigurno je 
htjela da se iz jada, a sada si nešto predomislila, 
pa hoće da svu bol ostavi za sebe. Jadna starica! 

Grofica još uvijek plakaše. 

— Majko, majko, umiri se . . . Vidiš me, kraj # 
tebe sam. 

Starica upre u nju svoje ukočene oči. Dugo je 
tako promatraše, 

— Tu si, vidim:... 

— Zagrli me jače, 

I staračke ruke obaviju mlado tijelo grofice 
Ivane. 

Poslije ove krize nastupalo je umirenje. Sta¬ 
rica je brisala suze, a Ivana bijaše sretna, da je 
sve prošlo bez težih posljedica. 

— Jesi li umorna? — upita Ivana. 

— Jesam, ali znam, da ne ću moći spavati. Od¬ 
više sam uzrujana ... 

U jednome kutu modre sobe bio je stolić s 
dvije stolice. Tu je Ivana pisala i čitala u dosadne 
jesenje večeri. 

Majka i kći pridju i sjednu. 

Sav je dvorac utonuo u ćutanje, a napolju je 
vjetar polako jenjavao. 

Pustinjak je u svojoj kolibi razmišljao o posjeti 
kod grofice. 

Ispod raspela gorila je luč. 

On je sjedio na nečem sličnom postelji: četiri 
zabijena kolca u zemlju, na njima prepleteno gra¬ 


nje, na granju slamarica pokrivena grubim plat¬ 
nom. Bijaše to pustinjakov ležaj. 

Sjedio je i razmišljao o grofici Teodori Keglević 
i njenoj djeci, a naročito o mladome Juliju, koji se 
već nekoliko puta proslavio skandaloznim histori¬ 
jama. Najnovija bi avantura ovoga neopreznoga 
grofa mogla donijeti nesreću cijeloj obitelji. Mržnja 
biskupova prema generalu, rodoskvrnje, dug Kap¬ 
tolu, slabost stare grofice, sve su to bili razlozi 
protiv najnovijeg pokušaja mladoga grofa, da dodje 
do ruke svoje kuzine. Istina, biskup bi mogao odo¬ 
briti ovaj brak, ali kako danas stoje stvari, naj¬ 
bolje je razoriti sam pokušaj veze medju mladima, 
Ani treba ogaditi Julija. Nakon toga sve će biti 
lakše. Juliju treba naći drugu ženu... 

Starac je zario bradu među ruke i laktove pod¬ 
bočio na koljena. Luč je titrala u toj pustoj kolibi 
vrlo nervozno. Raspeti Krist bijaše na mahove ru¬ 
men i blijed, već prema plamsajima luči... 

Ova avantura podsjeti Nepomuka na njegov 
grijeh. < 

Krvnička je misao, misao na grijeh! 

Strašno je biti bičevan od vlastite savjesti! 

VIJ ENAC 


Knji g a II., 2. 


Starca je davio strah: umrijeti će neokajana 
grijehft. Preko pedeset godina pustinjaštva činilo 
mu se premalo za okajanje jedne mladačke pusto¬ 
lovine, kakvih je mladi grof Keglević učinio si¬ 
gurno nekoliko stotina. Krv Keglevića goni na 
avanturu, a njegova ga nije nagonila; on je sam po¬ 
šao đavolu u šape. Strašno, Kobno. Crno. Ima li 
još koga grešnijega od starca Nepomuka? 

To je bilo pravo ludilo, taj inkvizitorski strah 
od pakla i djavola paklenih! Još kao momak Ne- 
pomuk je inklinirao tome strahu i njemu se vazda 
činilo, da je Bog stvorio čovjeka samo zato da ne 
griješi. Rođen od majke bogomoljke i oca idiota, 
koji je uza sve duševne mane, ostao pošten, on je 
uvijek tražio priliku da okaje glupost svoga oca, a 
kad ga je zavela ona žena tamo negdje na Griču, 
u onoj maloj, prizemnoj kući s divnim parkom, 
tražio je priliku da okaje taj neoprostivi grijeh. 
Tražio je savjeta kod Kapucina. Oni mu rekoše, 
da je počinio strahoviti grijeh. Pitao je, što da 
radi? Oni mu odgovore: pokaj se. Dugo je ohilazio 
oko kapucinskog samostana, dugo je molio milost, 
a oni su bili neumoljivi i njemu se zbog toga sve 
više činilo, da mora umrijeti u grijehu. Jednoga 
dana sastane izvan gradskih zidina čovjeka, obu¬ 
čenog vrlo čudno: Kao neka košulja od tamnoga, 
gruboga sukna pokrivaše mu cijelo tijelo. Kosa 
duga. Brada do pasa. Gologlav. Noge uvijene u 
neke krpe. Sreo je toga čovjeka i nazvao mu Boga. 
Očajno lice neznanca pokazivalo je strah i jezu od 
svakoga susreta s ljudima. Nepomuk je stao, okre¬ 
nuo se za njim i rekao: 

— Stani, starče! 

Ovaj odgovori: 

— Što želiš, sinko? 

I u isti mah stane, 

— ; Vidim te potištena ... što je uzrok tvojoj ne¬ 
sreći i što te goni svijetom? I tko si ti? 

Neznanac podigne oči k nebu i reče: 

— Uzrok moje nesreće leži u mojoj duši, a svi¬ 
jetom me goni grijeh .., 

I podigne ruke prema nebu, 

— A kako živiš? — pitao je dalje Nepomuk, 

— Živim od tuđe milosti. Okajavam grijeh. Ta¬ 
mo, na goni, ima jedna pećina. To je moj stan. Za 
hranu se brine sam Gospod. Eto, tako živim. I još 
me pitaš, tko sam? 

Neznanac spusti ruke. Morao ih je spustiti zbog 
slabosti mišica. Samo je oči i dalje držao uprte u 
nebo. 

Dan bijaše vedar. 

Nepomuk osjeti potrebu da bude iskren. Ono 
što mu nisu mogli ili htjeli reći Jezuiti, možda bi 
mu mogao reći pustinjak. I on upita: 


— I ja sam griješan i htio bih okajati grijeh. Što 
da činim? 

Pustinjak spusti na njega svoje upale oči. 

— Kakav grijeh? 

— Neoprostiv, vele oci. 

— Teško tebi, sinko! I ja mislim, da ima ne¬ 
oprostivih grijeha, ali to nije razlog da se ne ka- 
jemo. 

— Što da činim? 

— Uzmi križ i pođi u goru, 

— U goru? 

— Da, kao što sam ja pošao. Samo ćeš tako 
naći duševni mir i vremena za kajanje ... 

— I nema drugoga izlaza? 

— Nema — odgovara pustinjak tihim glasom — 
Ima samo jedno; ono što rekoh ... 

Nepomuk opetova:' 

— Križ i Gora! 

— Da. Hoćeš li? 

— Hoću — odgovori, vjerujući, da je to jedini 
izlaz.... 

Toga je dana napustio obiteljsku kuću: majku 
bogomoljku, koja je krala vlastitu kuću i darivala 
svećenike — i oca idiota, upravitelja grofovskog 
imanja. Lutao je četrnaest dana okolinom Zagreba. 
Brada mu izbila. Zamorio se. Zadnje je novce dao 
za pustinjačku haljinu, sličnu onoj, koju je vidio 
na neznancu iz zagrebačke gore. 

I postade pustinjak, 

U ono doba bilo je u Hrvatskoj dosta pustinjaka. 
Mnogi su živjeli u kolibama i dali se hraniti od se¬ 
ljaka, a da nisu ništa okajavali. U križevačkoj je 
županiji bilo nekoliko pustinjaka, pa su veliki žu¬ 
pani ili njihovi zastupnici, neke dali i uhapsiti kao 
sumnjive tipove. Čestoput su ubojice uzimale odoru 
pustinjaka. Vlast je o njima vodila računa. Nepo¬ 
muk je u Križevcima bio poznat. Njegova ko¬ 
liba na imanju grofice Keglević ispod Kalnika 
zvana Sveti Križ, bila je duboko štovana: živio 
je kao pravi pustinjak i svidio se grofici koja 
je živila u Krapini, pisala prijateljima u Križevce i 
na Kaptol. Znalo se, da je to miran pustinjak, koji 
je u prvo vrijeme lutao od grofije do grofije i molio 
knjige. Bio je željan nauke. Čitao je i molio. Ka¬ 
snije je držao i propovijedi. To je župnicima bilo 
pravo. Pustinjak je propovijedao, a župnik je samo 
dolazio po bir. Konačno, grof Drašković rekao je 
u jednome društvu, da je to vrlo častan pustinjak! 
Malo je čudak, tajnovit, ali je pošten! Kalnički je 
župnik sa svoje strane negdje kazao, da je pusti¬ 
njak vrlo pobožan i dobar propovijednik. On baš 
i nema pravo da drži propovijedi, ali, to mu se 
može dozvoliti.... 

Knjiga II., 2. 


Starčeva je glava brujala od raznih misli. Mladi 
grof Keglević zadao mu brige. Već nekoliko godina 
svaka je grofičina briga i njegova briga! On zna sve 
o toj obitelji avanturista. I sada ga te brige more 
u noći i tuđe avanture obnavljaju njegove: 

Još prije, dok je imao bistriju glavu, još prije 
dvadesetak godina, znao se pitati: čemu napasto¬ 
vanje griješne misli? 

Nikada nije mogao shvatiti, da je posljednji gri¬ 
jeh najteži. Muči čovjeka i davi i to je pakao, 

I sada, u ovoj jesenjoj noći, kada napolju zna 
kanuti po koji pozlaćeni list i umiljato šuš- 
nuti, sada tu, pred ovim Kristom kog umiva žar- 
kost luči, on opet duboko pati zbog svoga grijeha. 
Taj će ga grijeh satrti. Ni milijon paternostera ne 
pomažu! Strašan je Bog! 

Luč je pucketala. 

Zgrčeni je starac patio. Fizička je iznemoglost 
pojačavala mogućnosti duševne patnje. U njemu je, 
pod teretom godina, živila duša, ali opkoljena po¬ 
lumrtvim tijelom, počela je i ona poboljevati. Ta 
bolest, bolest duše, bivala je sve strasnija. Ona je 
starca ubijala kao inkvizitorski točak. 

I njemu je doista bilo, kadgod bi mislio na onu 
ženu, kao da ga natežu jezuiti na strašni točak. 
Ma da su te patnje strahovite, on ih je mogao 
opravdavati. Ni inkvizitorima nije zamjeravao. 
Kad čovjek sam ne može dovoljno kazniti svoje 
tijelo po kome je duša pala u grijeh, neka to u 
ime Gospodnje, čine drugi i neka im krvave ruke 
budu blagoslovljene! 

Divio se grofici Teodori: ona je cijeli svoj vijek 
provela u grijehu, pa se kod nje nije vidilo poka¬ 
janje. Njezin je grijeh teži od svakoga drugoga, jer 
je svijesno, po jednome planu, zavađala svećenike 
i kanonike, a zna se, da su joj u klopku pali u nje¬ 
noj varaždinskoj kući i neki Jezuiti. U svojoj za¬ 
slijepljenosti znala bi reći: 

— Gladne hranim hljebom, žedne napajam vi¬ 
nom, a požudnima dajem sebe. 

Kad je, ima tome desetak godina, došla iz Kra¬ 
pine u Gornju Rijeku i pozvala pustinjaka, on joj 
je prigovorio: 

— Milosti, zar vas nije grijeha strah? 

Ona je odgovorila: 

— Život je moj u skladu s božjim zakonom. Boga 
se ne bojim. Strah me zle braće. 

Dakle, ova je razbludna žena baš htjela da gri¬ 
ješi! Prema svome bolesnomu mužu nije osjećala 
samilosti. On je bio zaokupljen svojim dugovima i 
politikom. Htio je na svaki način podignuti ugled 
obitelji, kome su škodili dugovi. Ona je ljubakala. 


Pričalo se, da je njen Julije, baš ovaj avanturista 
Julije, čedo jedne majčine avanture na Kaptolu. 

U ovome slučaju plod nije pao daleko od stabla. 

Luč je bacala čudne sjene po kolibi, ali ih sta¬ 
rac nije primjećivao. Njegov teški uzdisaj smetao 
je noćnoj tišini. Zamišljen, bio je u istom položaju: 
glavom među rukama, a laktovima o koljena. 

Iz toga se položaja trgne kad začuje topot konj¬ 
skih kopita. 

Činilo se, da jaše dvojica. 

Napolju je vjetar gotovo jenjao, pa se čulo sve 
u noći. 

ispravi tijelo, pruži mršavi, žilavi vrat da bolje 
čuje. 

Jahači! 

Što li ih samo goni u Gornju Rijeku? 

Topot se približio ... Još se približava? 

Sve bliže, sve bliže. 

Starac ustane. 

Sada okrenuše s puta prema Svetom Križu, to 
se osjećalo po topotu, koji više nije bio jak, već 
prigušen: konji su došli na ledinu. 

Evo ih ..: Konji stadoše, osruge zazvečaše. 

Nečija ruka udari dvaput o vrata. 

Nepomuk pođe da otvori. 

— Tko je u ovo noćno doba? — upita. 

— Otvori oče — odgovori mu prijatni glas — 
ja sam, kapetan Jelačić, 

Starca nešto stegne u grlu. Da nije kakva ne¬ 
sreća u Brlogu? — pomisli i digne kračun. 

U kolibu uđoše dva krajiška oficira u zelenim 
odorama. 

— Hvaljen Isus, oče — pozdravi Jelačić, 

— U vijeke, sinko ... Ali što te nosi amo u pola 
mrke noći? 

— Važan posao. Imam pismo za groficu. 

— Pismo? — začudi se starac, — Danas je već 
primila jedno ... 

— Ovo je drugo, važnije. 

Starac pogleda onog drugog oficira, koji se dr¬ 
žao vrata i upita: 

— A tko je to? 

Jelačić odgovori: 

— Moji zamjenik, budući ađutant, kapetan 
Maks von Hubert. 

Kapetan von Hubert, dosta simpatična pojava, 
kimne glavom u znak pozdrava, 

— A, tako ... zamjenik . .. lijepo ... Vi sigurno 
svratiste, da se malo odmorite, jer je kasno za 
dvor. Da ste odjašili malo dalje, vidjeli biste da li 
su u dvoru pogašena svijetla.. . Dođite bliže luči, 
da se vidimo... pa sjednite tu — i pokaže svoj 
isposnički ležaj. 

Ostruge zazveče. Kapetani, umorni od dugoga 
jašenja, sjednu. 

— Nemam ništa, da gospodi ponudim — ispri¬ 
čava se pustinjak. 

— Ništa, ništa, ima u našim torbama dosta toga 
— reče kapetan von Hubert. — Ostadoše na ko¬ 
njima, Nismo gladni... 

— Ne, ne — nadoveže Jelačić — mi, oče, nismo 
gladni. U Križevcima je bilo svega. Za Krajišnike 
se nađe svašta . . . 

Pritom Jelačiću veselo zatrepere oči. 

Nasta ćutanje. 

Starac je stajao pred oficirima i nije znao što 
da upita, a bilo je tog toliko! Što je sa Anom Pe- 
tazzi? Što je s mladim Keglevićem? Kako se to 
razvija u Brlogu? Što veli general? Zašto ovo 
pismo? 

Kapetani bijahu umorni. Njima je bilo do od¬ 
mora. Nijemcu se sklapale oči. Jelačić bijaše vi¬ 
čan većim putovanjima, ali je ipak osjećao kako 
mu se oči same zatvaraju. Luč je svojim zamornim 
svijetlom još više uspavljivala nenadane došljake. 

— Umorni smo — reče Jelačić. — Da smo na 
konjima, još bi se dalo, ali kad čovjek osjeti krov 
nad glavom, pada kao slomljen, 

— Pa, ležite! — ponudi pustinjak svoj ležaj. 

— A ti, oče? — upita Jelačić. 

— Ja ću bditi i moliti. 

Pustinjak pogleda raspelo. 

Kapetani otpašu sablje, odbace kalpake, svuku 
kabanice i legnu, umorni jedan uz drugoga. Do- 
mala i usnu. 

Pustinjak je, duboko prignute glave i na kolje¬ 
nima, šaptao novu seriju paternostera. Vršeći 
svoju pokajničku dužnost zaboravio je na Anu Pe- 
lazzievu, zaboravio je i mladoga Keglevića: pred 
njim je lebdila strahovita prilika učinjenoga i još 
neokajanoga grijeha. A dva mlada oficira zaspaše 
kao dva djeteta. Jelačićevi tanki, mali, garavi brci 
jedva se opažali kroz sumorno svijetlo luči. Ipak, 
u tom komešanju svijetla i sjene moglo se vidjeti, 
da je to lijep čovjek od svojih trideset godina. In¬ 
teresantna junačka glava. Von Hubert bijaše 
mnogo nježniji i manje interesantan. Njegova je 
pojava bila vrlo ljupka. Ali, kad se usporedio s Je- 
lačićem, morao je priznati, da sablja, kalpak i 
odora pristaju više Jelačiću nego njemu. On je, u 
zadnje vrijeme, vršio sve dužnosti s Jelačićem, da 
jednoga dana može preuzeti njegovu službu. Je- 
laoić je trebao biti promaknut. 

General Petazzi je žalio odlazak Jelačića, ali 
mu se nije mogao protiviti. Čovjek je zaslužio da 
bude promaknut zbog svojih vojničkih vrlina i 
njemu treba dati komandu većih jedinica, a ne vo¬ 


đenje generalske kancelarije. Von Hubertu će 
možda uspjeti da ga zamijeni. Kad Beč šalje čo¬ 
vjeka, sigurno je i sposoban .,. 

Dva mlada oficira savladana umorom, spavahu 
jedan uz drugoga, a kraj njih je pustinjak nepre¬ 
stano šaptao. 

Noć bijaše mirna. 

— Ti ne možeš shvatiti moju bol — reče grofica 
Teodora svojoj kćeri kad su sjele u kut modre 
sobe, za mali stolić — ti si još premlada, da razu¬ 
miješ moju veliku bol. To, što Julije hoće da se 
ženi, mene ne zabrinjuje, samo se ne smije do¬ 
zvoliti — ah, ja opet o mojoj muci! odlučila sam 
da ti ništa ne govorim, a sada eto počinjem. .. 
Luda glava! Starost, slabost! Zašto da i tebe za- 
brinjujem? 

— Ništa majko, ništa —počne je uvjeravati 
Ivana, nervozna od silne radoznalosti — i ja mogu 
nešto znati o mome bratu i njegovim avanturama... 

— Avanturama — prihvati grofica — baš si 
pravo rekla! To su samo avanture. Tim žalosnije. 

Starica je odlučila da pred Ivanom krije cijelu 
stvar, ali je tu, u kutu njene sobe, osjetila neku po¬ 
trebu pričanja, pa se nije mogla savladati. Počela 
je, a sada bi htjela nastaviti. Mora govoriti, mora. 
Da je bar stari Nepomuk ovdje! Ona bi sa njim 
provela koji sat u razgovoru; umirila bi se i ovo 
nevino dijete ne bi moralo slušati njene jadikovke. 
Ovako ... 

— Vidiš majko — reče nježnim glasom — plač 
tvoj me zabrinjuje . ., Da si mi prije kazala u čemu 
je stvar sigurno ne bi osjećala tako duboku bol. 
Čovjeku je lakše kad se izjada. Što je to molim te, 
s mojim bratom? 

— Ludost njegova ... hoće da upropasti obitelj. 
Daje biskupu u ruke buzdovan da nas njime 
smlavi. 

— Biskupu? — začudi se djevojka, 

— Što se čudiš? Tausi, da Tausi. Moraš znati 
da smo mi svi u Beču radili za Krčelića. Tausi je 
to doznao. Mi smo ga rušili jer nije naš čovjek, a 
plemstva također nije imao. Mi osim toga, dugu¬ 
jemo biskupu i Kaptolu. Sada Julije daje sa svo¬ 
jim budalaštinama prilike svima neprijateljima 
obitelji da nas unište, 

Ivani još nije bila jasna opasnost od onoga što 
je činio Julije, pa upita: 

— A što Julije radi? 

— Zaprosio je Anu .. . 

— Moju sestričnu? 

— Da. 

HAMLET 

Uglavismo dakle, da postoje svi preduvjeti, da Hamlet 
može biti abnormalne građe. On zato ne mora biti ni lud 
ni tjelesno defektan. Ofelija bar govori o njemu u III. činu 
1. prizoru kao o uzor mladiću u duševnom i tjelesnom po¬ 
gledu, Dakako, da je to opis zaljubljene djevojke, ali može 
odgovarati vanjštini. Degeneracija nije još uvjek posve pro¬ 
tumačena ni ispitana. Ne mora se ona očitovati u tjelesnim 
nedostacima. I danas susrećemo često puta prekrasnih žena 
i naočitih momaka, za koje žalimo, da nam sadanji zakoni 
još ne dopuštaju, da ih do smrti stavimo u koje dobro ču¬ 
vano popravilište, da ne kvare ljudstva. I na njima nije vi¬ 
djeti vanjskog traga degeneracije, bar kod površnog proma¬ 
tranja, ali im je zato nutrina puna tamnih i crnih mrlja, 
kako to izravno i zgodno Šekspir izriče. Tako se ni kod 
Hamieta degeneracija nije očitovala u tjelesnim nedosta¬ 
cima, nego zahvatila one. najsuptilnije niti nervnoga sustava. 
On nasljeđuje »mješavinu krvi«, po kojoj su unutarnji ve¬ 
zovi, koji čine uopće duševnog čovjeka, popustili, i ako su 
još u zglobu i savezu. On nije posve normalne nutrine, i kad 
dođe kakav jači vanjski povod, te se unutarnje žice pore¬ 
mete u skladu, tad počima Hamlet ne da luduje, nego gubi 
ravnotežu. 

Razumije se kraj svega toga, da i ja pristajem uz mišlje¬ 
nje g, Dvomikovića, da Hamlet nije lud, i ako ima psihia- 
tera, koji bi ga htjeli proglasiti ludim — sjećaju me onih ne¬ 
kih klinaca iz »Školnika Flachsmanna«. Oni bi htjeli na svoj 
kalup da nabiju tu tvorevinu Šekspira uzetu iz živa života. 
Ali isto tako odlučno tvrdim, da Šekspir nije Hamieta crtao 
kao posve normalna čovjeka i baš je u njemu htio dati lik 
čovjeka, kojemu je volja bolesna ili djelomično razorena. 

Kad je Šekspir crtao danske običaje, imao je pred očima 
zapravo svoje zemljake Engleze, koji bijahu isto tako ljute 
pijanice kao i Danci. Demonski taj genij, koji je naslutio 
davno prije Newtona gravitaciju, morao je vidjeti pogubne 
posljedice »danskog života«, koga provode njegovi zemljaci. 
A on je bio Englez i to ponosit engbski patriota. Sjetimo 
se samo njegovih historijskih drama, u kojima nam se poka¬ 
zuje gotovo i kao šoven. Običan đramatikaster dramati- 
zujući priču o danskom princu obradio bi je točno po pre¬ 
daji. Napravio bi šablonskog pozorišnog junaka, koji kroz 
4 čina radi i intrigira, da u 5 činu likuje u ime pravde kao 
pobjednik nad hrpom lješina. Da je tako i Šekspir, ne bi 
bio Šekspir. Strašnim svojini vidovitim očima vidio je, da 
njegova engleska okolina živi životom, koji vodi u propast, 
i zgrabio je priliku, da svojim zemljacima stavi ogledalo 
pred lice, da se vide kakovi su. Nije smio to učiniti iz¬ 
ravno, nego se sakrio za dansku priču. 

Vidio je i u Engleskoj »naoko kreposnu kraljicu«, koja 
si pridjevala ime djevice, a krišom djecu rađala. Možda ga 
baš radi toga ii nije voljela kraljica Elizabeta, jer je instin¬ 
ktivno osjećala, da ono o Gertrudi nišani i na nju. Nadalje, 
vidio je ne jednoga Klaudija, Polonija i druga lica naše 


tragedije. A zar Hamieta nije vidio? Ta bolesti volje nešto su 
posve obično, samo svagdje u drugom obliku i drugoj pojavi. 
Neki dan čitasmo u novinama, da se neka seljakinja uko¬ 
rila od straha na tračnicama pred jurećim tramvajem i bila 
bi satrta, da je ne spasi neki prolaznik. Poznavao sam 
druga činovnika, koji po 2—3 mjeseca nije smogao toliko 
volje, da potpiše gotovu, napisanu namiru za mjesečnu pla¬ 
ću. A i Oblomov, tako sjajno prikazan po Gončarovu bit 
će također neka abulija više idiotskog oblika, naša, sla¬ 
venska. 

Šekspir je u našoj tragediji doviknuo svojim zemljacima: 
Evo, ovako svršava društvo, koje živi trulim, danskim živo¬ 
tom, a i Hamlet, kakogod inače simpatično ocrtan i bez 
vlastite krivnje, plaća ipak svojim životom, jer je odvjetak i 
izražaj te trule Danske i nosi u «mješavini svoje krvi* na¬ 
slijeđenu svoju tragičnu krivicu. Krivo ima Strindberg, da 
Hamlet mora propasti u općem rasulu zato, jer je ćudo¬ 
redno nad svojom okolinom, nego propada baš zato, što 
nije kadar oprijeti se svojoj truloj okolini i plaća za grijehe 
svojih predaka. 

Nije Hamlet tragedja čovječanstva (Strindberg), nego 
je to tragedija truloga čovječanstva napisana po 
Šekspiru za ondašnja, a možda i za vjekovječna vremena, 
Međutim o tome još poslije, a sad da razgledamo, koliko je 
opravdana moja tvrdnja, da je Šekspir crtao Hamieta baš 
kao abuličara. 

G. Dvomikovć navodi, da o abuliji ne može biti go¬ 
vora kod Hamieta, jer je po Ribotu abulija patološki oblik 
apatičnog karaktera. Međutim dr. B. Storring u svom djelu 
»Vorlesungen iiber Psyhopathologie« govori o apatiji, kad 
se hoće označiti anomalija u voljnim dogođajima (Willens- 
vorgange). Prema tome moguća je abulija i bez velike apa¬ 
tije čuvstva. Evo kako se po Esquirolu sam bolesnik izjav¬ 
ljuje o svom stanju: 

»Ja znam, što moram činiti, i ja bih želio, da to mogu 
izliječiti. Ja znam, da bi to i ovo imao učiniti i da ja to 
mogu učiniti. Vaši savjeti su vrlo dobri, ja bih vaše mišlje¬ 
nje slijedio, uvjeren sam, da bi to dobro bilo. Ali učinite, 
da ja mogu htjeti, to htijenje, koje određuje i iz¬ 
vodi. Sigurno je, da ja imam samo volju nehtijenja, jer sam 
sasvim razuman. Znam, što činiti moram, ali snaga me osta¬ 
vlja, kad treba, da radim«. 

Pomanjkanje aktiviteta dolazi odatle, što su moja čuvstva 
(Gefiihle) preslaba, da izvrše upliv na moju volju. 

Sad pogledajmo, može li se taj slučaj primijeniti na Ha¬ 
mieta. Pođimo stopama tragedije. Već u prvom činu nakon 
svoga sastanka s duhom Hamlet gubi ravnotežu, govori ša¬ 
ljivo i o duhu a i u razgovoru s drugom Horacijem opaža 
se neobičan prizvuk. Duševno rastrojstvo počinje. Ali osim 
namjere, da se prikaže ludim, što nije ništa drugo nego 
Šekspirova koncesija basni, koja se izvrsno slaže s onim 
Hamletom, koga misli u tragediji ocrtati. 

U drugom činu, dva mjeseca nakon toga, taj kraljević 
osvetnik dolazi na pozornicu čitajući knjigu! Počinju nje¬ 
gova duhovita i sarkastična nadmetanja s Polonijem, Ro- 
senkranzom, Guldenstemom i napokon dolazi prizor s glum¬ 
cima, a kad ostane sam, govori Hamlet: 

»Sad sam sam. 0 kakova hulja i nizak rob sam ja! Zar 
nije začudno, da taj glumac ovdje, kraj obične pjesničke 
tvorevine, mogaše dušu po svojim predodžbama tako pri¬ 
morati, da njegovo lice problijedi od toga ganuća, suzno 
mu oko, prepast u crtama, skršen glas i čitav njegov stav, 
udešen po njegovu osjećaju. I sve to ni za šta! Za Hekubu! 
Što je njemu Hekuba, što je on njoj, da za njom plače? Da 
on ima kao svoju riječ i poziv za strast kao ja, što bi on 
učinio? Potopio bi pozornicu suzama, potresao slušatelje 
jezovitim prikazom, dotjerao do ludila krivce, a uplašio 
nekriva, zbunio one, koji ne znadu, pače smutio iim moć* 
shvaćanja očiju i uha. 

A ja? 

Neki tupav malodušni huljov kradem se kao Ivan sa¬ 
njar mojoj stvari tuđi i ne znam ništa kazati za jednog kra¬ 
lja, na čijem vlasništvu i dragom žilvotu kleto razbojstvo 
bi učinjeno. Jesam li kukavica? Tko će da mi vikne: lopove, 
slupa glavu, iščupa bradu i baci u lice, uštine za nos i 
zatjera duboko u grlo da lažem? Tko će mi to učiniti .... 
Nije druge. Ja imam golubinju hrabrost, meni manjka 
žuči, koja zagorčava pritisak, inače bih već davno na¬ 
hranio lješinare crkletinom roba . . . Ha, kakovo sam ma¬ 
gare! Izvrsno čestit, da ja sin jednog draga oca, kojtt mi 
bijaše umoren, podboden na osvetu od pakla i neba, samo 
s rječima kao bludnica moram iskaljivati srce i samo kleti, 
kao kakovo žensko čeljade ili sudoperka! Pljuj na to! Čvr¬ 
sto na posao, glavo moja . . .« 

Malo sam odugačko izveo ovaj citat, ali i s namjerom. 
U prvom dijelu predočuje nam Hamlet, kako bi drugi na 
njegovu mjestu pustio maha strasti, a u drugom kori sebe, 
da je malodušan i da mu manjka žuči. Tu ne 
treba nikakovih komentara. Ako sravnimo to s onim gore, 
što. govori Esquirolov bolesnik o svojoj abuliji, da su mu 
čuvstva preslaba, to nam mora izgledati, kao da je Šekspir 
skrojio Hamleta baš prema onom Esquirolovu abuličaru. I 
tu se pokazuje ona strahovito silna snaga opažanja toga 
veleuma, da je pred 300 godina mogao točno zapaziti jedan 
oblik bolesne volje, koji se tek sada u moderno doba 
proučava. 

Istina, da sad slijedi neka nova osnova Hamletova, da 
raskrinka pomoću glumaca kralja zločinca, ali je to samo 
prividna kontradikcija u crtanju Hamletova značaja, od¬ 
nosno njegove abulije. To je naprosto koncesija pjesnika 
i psihologa Šekspira Šekspiru glumcu i ništa više. Potvrđuje 
nam Hamletovu abuliju i treći čin. Zainteresovani oče¬ 
kujemo pojavu Hamletovu u tom činu, kako će da izvede 
svoj naum s glumcima, a kad dođe na pozornicu, držimo, da 
će početi ma što o svojoj osnovi. Ništa od toga! Hamlet 
počinje svoj glasoviti monolog: »Biti ili ne biti« .... 

Za mene je ovo upravo nedostiživ prizor i samo ga je Šek- 
. spir mogao tako zamisliti. Mjesto mrkog urotnika i ljutog osvet¬ 

nika dolazi na' pozornicu žalobivi filozof i raspravlja čisto 
metafizičko pitanje o smrti. Zaboravljeno je očevo umorstvo, 
materina sramota, otmica prijestolja i prisegnuta osveta — 
eto, sve se to rasplinulo, nema u njega žuči, manjka mu 
ideja vodilja, koja sve sebi podčinjuje. Zato on nije ni go¬ 
spodar svoje volje- ni svojih misli, one su raštrkane, slobo¬ 
dne, iako pored toga mogu biti i genijalne. 


Mimogred budi rečeno, ja mislim, da onaj Hamletov strah 
pred onim, iza smrti ne će biti nikakov kozmički strah, 
kako bi to htio g. Dvomiković, nego običan strah pred 
mogućnosti pakla, koji ucjepiše u ljude oni, koji tvrde, da 
imadu vlast i preko groba. Koliko god je Šekspir odmakao 
pred svojim vremenom, on je ipak donekle sputan prazno¬ 
vjerjem. On vjeruje u Boga, koji nagrađuje i kažnjava, a do¬ 
sljedno tome i u vraga, koji je važna osoba u mnogim nje¬ 
govim djelima, iako nikad personificiran. Ništa ne smeta, 
ako se u tom monologu javlja trag sumnje, okovi tradi¬ 
cije još su suviše jaki, iako ih kuša skršiti. Ne smijemo za¬ 
boraviti, da je u to doba čovječanstvo tek izašlo iz naj¬ 
mračnijega kršćanskoga doba. No, napokon, to je za naše 
pitanje posve svejedno. Pođimo radije dalje. Preskočit ću 
prizor s Ofelijom i raskrinkavanje kralja zločinca, pa sli¬ 
jedimo Hamleta, kad golim mačem stoji kralju umoritelju 
iza leđa. On ga ne probada, a tumači nam to sam kršćan¬ 
skom dialektikom, koja utvrđuje ono, što rekoh o vjerova¬ 
nju u drugi život poslije smrti. Ali glavno je, on opet ne 
smaže snage, da radi. Manjka mu uzbuna čuvstva, da izvrši 
bar primami kret rukom. 

Kad poslije toga dođe kraljici majci, spopada ga srdžba, 
i u toj srdžbi probada Polonija, misleći, da je kralj. Tu vi¬ 
dimo, da u afektu smaže bar toliko volje, da obavi nešto 
spontano. Ali to nije nikakovo pravo, zasnovano djelo, nego 
kako već prije rekoh, spontani primarni kret, koji ne mora 
kod svake abulije biti uništen. Kad u istom prizoru dolazi 
duh, Hamlet se pred njim sam optužuje i pita ga, da li do¬ 
lazi da izgrdi svoga lijenog sina, koji je propustio i vrije¬ 
me i strast, da izvrši njegovu strašnu zapovijest. 

A duh mu kaže, da je došao, da mu izoštri već otup- 

U četvrtom činu opet nema traga kakovoj osnovi Ham- 
letovoj, nego nekoliko ljuto ujedljivih sarkastičnih dosje- 
taka i odgovora Rosenkrancu, Giildenstemu i kralju, a 
posije toga u 4. prizoru dolazi u dodir s ljudima Fortinbrasa 
prije svoga odlaska u Englesku. Tu se najsjajnije pokazuje, 
kako je i sam Hamlet potpuno svijestan, da on nema 
nikakove volje. Evo kako si sam prigovara: 

»Kako me svaki povod optužuje i podbada lijenu osvetu! 
Što je čovjek, ako svoje vrijeme pretvara kao u najveće 
blago samo u jelo i spavanje? Živina i ništa drugo ... No, 
da li je živinska zaboravnost ili tjeskobna dvojba, koja od¬ 
više točno promišlja izlaz — neka misao, ako ju cjepkaš, 
ima tek četvrtinu mudrosti — uvijek tri dijela kukavštine 
— ja ne znam, za čega još živim, da kažem: To se mora 
dogoditi, pošto imam i razloga i volje i sna¬ 
ge i sredstva da učinim.... Čemu sam nalik ja, 
koga ni očeva smrt ni materina sramota, pobude razuma i 

krvnog srodstva, koga ništa ne budi_ Od ovog 

časa budite krvožedne misli ili da vas prezrem«. 

Pogledajmo ono gore, što bolesni abuličar Esquirolov 
govori o sebi, i vidimo, da ne može biti sjajnijeg dokaza 
istovjetnosti, te, da i Hamlet sam zna, da nema snage volje. 
Da što primećem ili komentiram, samo bi oslabio dojam 
vlastite izjave Hamletove. Šo se tiče njegova vještoga po¬ 
stupka, da izmakne namještenoj stupici po kralju te Ro- 
senkranzu i Giildenstemu, to je, razumije se, koncesija 
basni, a nikakov protudokaz, da Hamlet nešto radi, 

U petom činu imademo slično ,što i u trećem. Hamlet 
dolazi s Horacijem na groblje, i čujemo od njega svega: i 
od naduvenih političara, dvorjanika meke kičme, prepre¬ 
denih odvjetnika, o Toriku, našminkanim ženama, Aleksan- 

dru i t. d. samo ništa o njegovim osvetnim osnovama — 
jer ih i nema. Kod sprovoda Ofelijina izvrsno su prikazana 
srca puna žuči i mržnje čudnih onih nasljednika onoga, koji 
je bio samo čista ljubav i milosrđe. Istom u 2. prizoru toga 
čina Hamlet priča drugu Horaciju svoje dogođaje i opet iz¬ 
lijeva na glavu kralja zločinca nekoliko temperamentnih 
prijetnja, dok sve svoje namjere i osnove proti njemu sabija 

»Međuvrijeme je moje. Jedna mrtva glava, kao da iz¬ 
brojiš jedan«, To je sve! I onda slijedi ono, što su drugi 
pripravili, a što ispada drukčije, nego što je zamišljeno: 
slom trule Danske, a u njenim ruševinama svršava i Hamlet 
s riječima — ostalo je šutnja. On mora podleći, jer nije do- 
rasao, da se bori sa svojom pokvarenom i trulom okolinom, 
a svoju nemoć nosi već u »mješavini svoje krvi«. 

Valjalo bi, da još reknem koju o odnošaju Hamleta 
spram Ofelije. Tu nam se kraljević prikazuje u najmanje 
simpatičnoj slici. Držim, da njegovi odnosi s Ofelijom ne 
bijahu po pjesniku zamišljeni kao samo platonski. Odviše su 
jasna njena nagoviještanja u ludilu. Pripisati je samo tanko¬ 
ćutnosti pjesnika, da je taj lijepi pjesnički lik ostao di¬ 
skretno pokriven prozirnom koprenom. Zašto Hamlet po¬ 
stupa i s Ofelijom kao i s ostalom okolinom čas cinički, 
čas brutalno? 

Kad znamo, da u onoj tajnovitoj klaviaturi u našoj mož¬ 
dini skoro svako slovo ima svoju posebnu tipku, to možemo 
uzeti, da je u Hamleta zahireno čuvstvo tankoćutnosti spram 
svoje žrtve, dok su drugi osjećali za nepravdu njemu sa¬ 
mom nanesenu i hipertrofički razvijeni. Ali ne ću se upuštati 
u hipoteze i dialektiku. Samo osjećam, da Hamlet krivo čini 
Ofeliji, i da pravi čovjek ne bi tako postupao spram žene, 
koja mu je šve žrtvovala. A Hamlet sa svojim razrušenim 
nervnim sustavom i ne može drukčiji biti s Ofelijom nego 
onako, kako ga je opisao Šekspir. Jednom će nam već koji 
psiholog, ali ne kakov od klinaca, nego koji rođeni, ma i ne 
bio kalibra Šekspirova, protumačiti i analizirati i tu stranu 
Hamletova značaja. Mene je zanimalo samo pitanje abulije, 
i ja sam tvrdo uvjeren, da je Šekspir baš htio crtati lik abu- 
ličara. Ne znam, zaista, zašto se g. Dvorniković tome toliko 
opire. Ta sve ono njegovo o velikom gađenju, plemenitosti, 
čovječnosti, kozmičnosti i ostala dubokoumna filozofska i 
psihološka izvođenja, sve to može postojati i pored abuli- 
čara Hamleta. Ne treba da nam bude za to manje simpati¬ 
čan, nego jedni i drugi treba da se poklonimo u dubokom 
poštovanju pred velikim pjesnikom sveznadarom, koji je 
stvorio ovaj lik, na kojem će još i mnogi drugi kušati, da 
izume svoj barut. 

Taine-ovu odnosno Strindbergovu misao, da je Hamlet 
sam Šekspir, ne bih mogao prihvatiti. Svi su likovi pjes¬ 
nika i pisaca glina i ne mogu živjeti drugm nego pjesnikovim 
životom. Više puta govori pisac svoje vlastite misli i na usta 
sasvim sporedne osobe. Ta i Šekspir u našoj tragediji go¬ 
vori na usta Rosenkranza baš najosobnije svoje stvari o 
svom pozorištu. Tako isto i na usta Hamletova izriče svoje 
jetke i porazne misli i sudove o poretku u svijetu, koje kad 
sad čitamo, čine nam se skrojene na današnje odnošaje. Ako 
g, Dvorniković smatra za uvredu, kada tko nazove Hamleta 
duševno bolesnim, duše mi, ja sa svoje strane smatram 
uvredom, ako tko hoće da poistovjeti Hamleta sa Šekspirom. 
Ta Šekspir bio je genij i uma i volje. Bar on je znao, što je 
htio, a kad je nešto htio, tad je to i izveo. Dokaz: sva njego¬ 
va djela, a i ova naša tragedija, u kojoj se narugao svojim 
zemljacima i postavio zagonetku, koju još i danas nismo pra¬ 
vo odgonetnuli. Pa on i bezvoljnji Hamlet da su jedno te isto? 


Ne, nikad, pa makar iza te tvrdnje stojao i autoritet Taine-a, 
Strindberga, Nehajeva i sad g. Dvomikovića. Hamlet je 
Šekspiru samo trublja, megafon, kroz koji je doviknuo čo¬ 
vječanstvu nekoliko gorkih, ali je pored toga Hamlet njegov 
posve samostalan i svijesno crtani lik kao god što je Othelo, 
Rikard III., Macbeth i drugi. Zaista, da se Šekspir može kojim 
čudom dignuti iz groba, pa da čuje, kako neki proglasuje 
Hamleta ludim, on bi se možda prezirno ovio plaštem one 
otmjene Hamletove šutnje, ali ja ne bih primio na svoju 
glavu ono, što bi on izlio iz svoga bogatog rječnika na one, 
koji bi htjeli, da je on i Hamlet jedno te isto. 

Je li Šekspir u toj tragediji beznadan pesimista? Teško 
mi je na to pristati. On doduše nije postigao svoju namjeru, 
da upozori Engleze, da se okane »danskog života«. Nisu ga 
razumjeli u ono doba. Englesku je spasio puritansko čistili- 
šte. U kasnijim djelima Šekspir nije beznadan pesimista. Ali 
i u ovoj našoj tragediji na kraju dovodi na pozornicu kao 
kontrast bezvoljnome Hamletu Fortinbrasa, čovjeka volje 
i akcije. Izvrsno ga je ocrtao s nekoliko redaka, kad Fortin- 
bras odgovara Horaciju na njegovo pričanje o gomili smrti: 

»Požurit ćemo se, da čujemo. I sazovite prvake u sabor. 
Što se mene tiče samo žaleći prihvatit ću svoju sreću. Imam 
starih prava na ovu državu, koja isleđivati nuka me moja 

Oštro crtano, čitav program s par riječi, da tim jače 
odskače od bezvoljnog Hamleta. To nije slučajno — nema u 
Šekspira ništa slučajno. Fortinbras je čovjek akcije — je 
li tim Šekspir htio nagovijestiti, da poslije trule Danske ima 
i uskrsnuća? Ja mislim, da jest, I zato i ja, kolikogod mi je 
simpatična podoba Hamleta, ipak u duši kličem: 

»Slava i pokoj ti, vječni plemeniti kraljeviću, ali 
živio Fortinbras. A hrvatskoj mladosti preporučio bih, da što 
više čita i proučava Hamleta. Neiscrpiva je to riznica mu¬ 
drosti, a možda će se koji kraj čitanja sjetiti, da ima još 
jedna zemlja s nešto trula, gdje se trate noći kraj potoka 
vina u šumnim plesovima. Možda i ona stara priča o Hrvatu 
i otvorenom nebu ima svoje dublje značenje Svakako bih 
želio hrvatskom narodu, što manje degeneriranih Hamleta, 
a što više krepkih Fortinbrasa. 

Tamo daleko na zapadu diže se snažna i gorostasna pri¬ 
lika modernog Fortinbrasa. Još ne dopire njegova moćna 
riječ do nas, još ima kod kuće ostatke vazala i pristaša 
Ahrimana. Ali kad dovrši tamo, poći će on i dalje svijetom, 
i, ako ne bude mogao uspjeti umnim svojim razlozima, uda¬ 
rit će o svoj svijetli mač, da se možda zadnji put prolije krv 
za uništenje Ahrimana. Zar ćemo mi Hrvati biti uvijek na 
strani Ahrimanovoj? 

Zapamtite, Ormuzd, pobijedit će Ahrimana. 

Šilar. 

HRVATSKO KAZALIŠTE. 

Čini se, da je kazališna uprava, iz straha, da joj za ljetne 
vrućine ne bude kazalište prazno, odlučila u mjesecu lipnju 
iznijeti više noviteta u operi i u drami. Uz to dolaze i 
operna gostovanja, koja su također poznati magnet za pu¬ 
bliku. Svakako treba priznati, da je upravi uspjelo držati 
kuću punom sve do konca sezone, čemu je, uostalom, pogo¬ 
dovalo i kišovito i hladno vrijeme cijelog mjeseca lipnja. 

U drami je prva novost bila novo uvježbana repriza 
Kosorova »Požara strasti« (9. lipnja; režija B. 
Gavella,; scenografija Lj. Babić). Komad se već kod nas i 
davao pred desetak godina, uli poslije nikada. Pa i onda je 
iznesen upravo pri kraju sezone. A toga taj komad nije za- 

služio. Od prvog časa zaokuplja on svu pažnju gledaoca i 
drži ga u napetosti. Neprestano osjećaš strujanje pravog 
dramatskog života, kojega baš tako prečesto nema na pozo- 
nšnim daskama (naročito našim). Imade nekih vrlo intere¬ 
santnih folklorističkih momenata ili genre-slika, koje su u- 
pravo dragulji same o sebi, ali ovdje nešto smetaju naglom 
i žestokom razvoju radnje, jer ga zaustavljaju (ciganica u 
drugom, šumar u trećem činu). Tu je možda mogao režiser 
kratiti, pa bi dojam bio još jači. K tomu, ovakvi umeci daju 
neki široki gotovo epski ton djelu, koje se onda prenaglo i 
nepripravljeno završava u četvrtom činu, tako te dojam ne 
ostaje dovoljno dubok na koncu. 

Sve su to neznatni momenti prema jakosti ovoga doista 
snažnog djela. A i publika je djelo prihvatila oduševljeno — 
znak, da ona nije tako primitivna, kako bi joj se kadšto 
htjelo imputirati. Osim onih sitnica, što smo ih spomenuli, 
režija nam se svidjela svojom uspjelom jednostavnošću. 
Samo je nešto ispadala iz okvira raskoš narodnih kostima, 
koja je u četvrtom činu možda donekle i škodila djelu, jer 
je suviše svraćala pažnju na vanjštinu. Ali uza sve to i re¬ 
žija g. Gavelle i scenografija g. Babića lijepo su pomogle 
djelu. Jedino kajkavština suca (koju je režija unijela) do- 
jimala se neugodno. 

I interpretacija je bila dobra. Iako nam je Ilarije g. S o- 
t o š e k a izgledao nešto preslab da uzmogne na koncu za¬ 
daviti Gušu, ipak je pomirljivi i više duševni karakter Ila- 
rijin bio uvjerljivo donesen. Sin mu lija ima dosta neza¬ 
hvalnu ulogu, koju je g. Petrović riješio što se bolje 
dalo. I gđa S a v i ć kao žena mu Mara bila je pravi narodni 
tip. Ali g. Maričić kao Guša Rigalin bio je upravo nenat- 
kriljiv. On, koji je stvoren za ovakve tipove iz naroda, ipak 
je nadmašio svako očekivanje. Pohlepan za zemljom, že¬ 
stok, naprasit, osvetljiv, pravi grabežljivi »kurjak« — ka¬ 
rakter, koga je vrlo teško interpretirati, a što je g. Maričić 
svejedno s izvanrednim uspjehom učinio. G. P a v i ć, kao 
sin mu Ada, teško se mogao istaći uz takva oca, pa ipak 
mu je to uspjelo. I svi ostali bili su od reda dobri: gđe Mi- 
hičić, Vavra (izvanredna ciganica), Dimitrijević (Ruža), gg. 
Dujšin, Strozzi (smetala kajkavština), Bojničić, Binički, i na¬ 
ročito g. Rašković kao šumar. 

Dne 29. juna, dakle dva dana prije konca sezone, da¬ 
vana je premijera ruskog komada »Ono, što je najvaž¬ 
nije«, od Nikolaja Jevrejinova. (Preveo Isa Velika- 
nović; scenska muzika Kr. Baranovića; redatelj Boris Kri- 
vecki k. g,). Autor sam zove komad »za nekoga drama, a za 
nekoga komedija« u četri čina. Teško je pogoditi — ne po¬ 
znavajući ostali rad autorov — je li on tu htio iznijeti neke 
ideje o vrijednosti kazališta po život i o njegovoj reformi, 
ili je htio napisati satiru na sadanje stanje kazališta, ili je 
naprosto slijepio zajedno više slika, za koje je držao, da će 
zainteresirati publiku, pa će je tako privući, da gleda njegov 
komad. Svakako se je režija imala da odluči za bilo koju 
od ovih interpretacija pa nam tako iznijeti stvar. Ali ona 
je kolebala ii zato smo doživljeli, da je u nekom futuristič¬ 
kom dekoru bila igra glumaca (i njihovi kostimi) čisto reali¬ 
stička, da su neke scene bile iznesene protivno intenciji 
auktorovoj (čin drugi: provincijska pozornica, satirično pri¬ 
kazana, bila je inscenirana previše sjajno), konac je bio mli¬ 
tav itd. Ukratko, režija je zatajila. To zato ne znači, da ko¬ 
mad sam po sebi ne bi bio interesantan. S još više križanja 
i jednim naglim tempom mogle bi iskočiti stanovite odlike 
komada, koje ga čine zanimljivim. I ovako je uspio dosta 
pozabaviti publiku, koja je, dabome, uživala gledajući je¬ 
dnom i scenu iza kulisa (drugi čin). 


G. Raić (Paraklet-Fregoli) dao je sve, što je mogao iz 
te doista »fregolijanske« uloge dati. Njegovoj bi ulozi na¬ 
ročito koristilo križanje u komadu, osobito u prvom i zad¬ 
njem činu. Ali i ovako, on je sve igrao, kako se moglo i mo¬ 
ralo. (Jedino kod vračare odmah se razabirao muški glas), 
Inače su glavne uloge imale gđe Hržić, Podgorska i 
Haiman te gg. Dujšin i Grund. Gđa Hržić i kao 
bosonoga plesačica i kao sobarica bila je vrlo mila, puna 
života i dražesti. Gđu Hržić vidjeli smo prvi puta ove go¬ 
dine u jednoj novoj ulozi i čudili smo se, kako može ovakva 
odlična glumica ostati preko cijele godine nezaposlena. Gđa 
P od gorska opravdava nade, što su u nju stavljane, jer 
znade s mnogo osjećaja iznijeti nježnu i mukotrpnu dušu. 
Naročito se iskreno dojima njezina bol. Gđa H a i m a i n, 
odlična stara, zagrižljiva djevica, koja ipak treba ljubavi i 
gine za njom. G. Dujšin je prijatna pojava, ali ovaj puta 
se nije naročito trsio, da dade neku veću toplinu svojoj 
ulozi. G. Grund je ovaj puta bio opet upravo u svome 
genreu i bio je izvrstan. Manje uloge gđa Kernic, Dimitrijević 
te gg. Maričić i Petrovi'ć bile su na mjestu. 

I glumačka škola gđe Mansvjetove imala je svoju pro- 
dukcju 17. lipnja o. g. Iznijete su četiri aktovke (Rostand, 
Sudermann, Benevente, Turgenjev), koje su upravo nevje¬ 
rojatno teške za početnike. Turgenjevljev »Doručak kod 
starješine plemstva« još im je najpristupačniji i bio 
je najživlje odigran. Teško je nešto reći) o tim mladim lju¬ 
dima na temelju ovako teških komada. Ipak, čini se, da se 
bar o jednom talentu ne može sumnjati. To je g. Amand 
Alliger, koji je i kao Pierrot L i kao markiz i kao Fe- 
rapont Iljić Bespadin bio vrlo dobar. No ne smije da zabo¬ 
ravi, da su teške i duge staze, koje vode do zvijezda. 

Ovdje bi se možda moglo postaviti i pitanje: koja je 
svrha naše glumačke škole i kako ona tu svrhu ispunjava? 
O tom bi trebalo dosta razmišljati, jer vidimo, kako se svake 
godine rekrutira izvjestan kvantum glumačkih sila — po¬ 
najviše, dabome, prosječnih i ispod prosjeka — koje onda 
ne će da budu što drugo nego glumci, a gdje će se za njih 
naći dovoljno mjesta? Ili zar da onda idu u varietee i ba¬ 
rove, pa da tamo nastupaju. Mislimo, da bi ovo jedva mogla 
biti svrha glumačke škole. S. J. 

MILAN BEGOVIĆ: NASMIJANA SRCA. 

Kad smo govorili o Begovićevu »Svadbenom lijetu«, is¬ 
taknuli samo njegov lijepi način pisanja, koji čini, da mu je 
djelo zanimljivo i onda, kad možda i nema dubljine sadržaja 
ili je čak puka igrarija riječi 1 . Istaknuli smo i to, kako je on 
ugodan c a u s e u r, pričalac, duhoviti zabavljač, kao stvoren 
da razonodi društvo. 

U najnovijoj svojoj knjizi (Nasmijana srca, izd. 
Književnog Juga, Zagreb, 1923.) Begoviću nije ni na kraj pa¬ 
meti da postavlja i rješava probleme, da cizelira karaktere, 
da produbljuje djelo psihologijskom analizom, i što ti ja 
znam. On je u bilješci na kraju djela čak i sam istaknuo, da 
su ove stvari »plus faict, pour apprendre la 
moral du plaisir, que pourprocurer le plai- 
sir de fair la morale« (Balzac, Contes drolatiques), 
dakle la im je svrha zabaviti čitaoca, a ne popravljati ga ili 
ga čak odgajati moraliziranjem. 

To su fejtoni, kozerije, opaske, više puta i virio uspjele, 
uvijek sa stanovitom- natruhom erotike, — ispričane na du¬ 
šak, proračunane na poentu, i po tomu zanimljive i najpri¬ 
kladnija lektira, da se čovjek malo rastrese. Knjiga, koja se 

čita bez napora, 'ako na putu, u vlaku, u restoranu, u ka¬ 
vani, kod čaja.. ukratko, u doba, kad hoćeš, da se duh 
odmori i razažene sve teške misli. 

Ti su ležerni fejtoni pisani i adekvatnim stilom: lakim, 
jednostavnim, duhovitim — onako u francuskoj maniri. Dje¬ 
lomično su i nastali pod dojmom francuskih fejtonista i pri¬ 
povjedača, neki su čak samo prepričani sujeti od druguda. 
(Tako na pr. »Glupi kolega« upravo je samo parafraza Prć- 
vostove crtice »Vingt-Unit jours« iz »Lettres de femmes«). 
Unatoč svojoj erotici, autor nije nikad grub, neukusan ili 
čak nepristojan — ništa gori od, recimo, Prevosta u tom 
genreu — pa iako ova knjiga za razvoj književnika Bego- 
vića ne znači ništa novo, za tim autor uopće nije ni išao!), 
ona je zbirka duhovitih crtica i pričica, koja se ugodno i 
lako čita — a to joj je i svrha! Zato mi se čini, da bi uperiti 
sve kritičarske mikroskope i kiruške noževe, pa staviti pod 
njih ovu knjigu i htjeti nekim učenim aparatom raspravljati 
o idejama, o moralu i o estetici ovih fejtona — da bi to zna¬ 
čilo oboriti žestoku topovsku vatru na dobroćudnog zekonju, 
koji je tek malo izmiljio u polje, fer ga je izmamilo vedro 
nebo i toplo sunce. S. J. 

NEŠTO O KRITIČNOJ METODICI. 

Ima subjektivna i objektivna kritika, kao i subjektivnih 
i objektivnih kritičara. Prvi su umjetnici, samorodni stva¬ 
raoci, ili su intereščije, račundžije, spletkari i pamfletičari. 
Sve prema načinu rada. Drugi, objektivni kritičari su um¬ 
nici, ljudi duha, kulture i teoretske spreme. To su suci hlad¬ 
noga razuma, koji uzimaju stvari onako, kakve jesu i iz¬ 
ražavaju u njima ono, što znače. 

Subjektvna je kritika ili impresionistička — tad je i sama 
umjetnost — ili tendenciozno-lična, tad je napadaj, ili pam¬ 
flet. 

Impresionističko stvaranje kritičareva subjektivizma isto 
je takvo zasebno umjetničko djelo, kao i samo djelo, koje 
kritikuje. Samo što je tu objekat primarna, a kritika sekun¬ 
dama pojava. Ovaj način kritike ima u sebi zasebnu este¬ 
tsku vrijednost i mogućnost novog umjetničkog izražava¬ 
nja, ali njegov je nedostatak u tome, što je i sam takav ob¬ 
jekat, koji zahtijeva kritiku svoje kritike, i što spada po 
tome više u umjetničku, nego li u kritičku oblast. 

Što se tiče tendencioznog »kritikovanja«, umjetničkih 
djela, ono potiče većinom iz oprečnih umjetničkih smjerova, 
iz ličnih razmirica, ili iz političkih, materijalističkih ili 
spekulativnih namjera kritičarevih. Nažalost takav je način 
kritike dosta raširen. Više puta je uvijen u lijepu formu i 
u prvi mah i nezamjetljiv, a više put otvoren, brutalan i 
prost do golotinje. Ovakav se način kritike najradije čita, 
jer služi kao pikanteska, nadražuje rđave instinkte čitalač¬ 
ke publike, zabavlja je, ali i ubija u njoj onoj viši čisti um¬ 
jetnički sud, koji joj je potreban za kulturnu ravnotežu na 
putu kroz život. Takav je način kritike zločin. 

Postoji li objektivna kritika? Ako je svaka kritika u bit¬ 
nosti subjektivna, onda u takvu poimanju naravno ne po¬ 
stoji. Logički objektivna kritika ne postoji, ali u psihi u iz¬ 
voru poimanja i prosuđivanja ona postoji. Ona je u nadsvije- 
sti kritičarevoj. 

Ima u nama jedan dar prosuđivanja, koji nije čisto naš 
lični odraz, koji je izvan nas. To je dar suca u juridičkim 
poslovima, ili bolje dar porote u prosuđivanju nečijih djela, 
dabome u kriminalnom smislu, što kod kritike nije slučaj. 
Taj je dar prosuđivanja, ili bolje to samo prosuđivanje 
svojina nekoga apstraktnog kritičareva »ja«, gotovo posve 


stranog lica, u koje se on u času rasuđivanja transformira 
i prenese. To je onaj viši opći sud, u kome je sadržan ideal 
pravde objektivnosti i istine. 

Objektivna je kritika također dvojaka i to kritika um¬ 
jetničkog djela — objekta i kritika autorove umjetnosti — 
subjekta. 

Kritika objekta proistiće iz autorova umjetničkog nazi- 
ranja, to je njegovo individualno stanovište, njegova umjet¬ 
nička religija i naziranja. Takav se način kritike približuje 
subjektivno-impresionističkoj kritičkoj metodici. Razlika je 
u tome, ova zadnja proističe iz kritičareva čuvstva, dok 
ona druga iz kritičareva znanja — intelekta. 

No taj način kritike objekta je manjkav, jer nije kadar, 
da shvati i nove umjetničke pojave, one, koje može para- 
leliziranjem, empiričkim i naučnim putem da shvati i obuh¬ 
vati. Zato su ti kritičari objekta redovito konzervativni i na¬ 
zadni. Oni su neraspoloženi prema svim novim umjetničkim 
htijenjima. Njihov sud ne dopušta progresa, nego zadržava 
umjetnost na jednoj određenoj tački, koju smatraju za um¬ 
jetnički maksimum. Tom se metodom najlakše nanose au¬ 
toru nepravde i često puta se zatuče ono, što kasnije izbije 
neslućenom snagom na površinu. Ovo je većinom skolastič- 
ka metodika, koja većinom proizlazi iz teorija iz onih op¬ 
ćih definitivno postavljenih zakona, koji su školama i štam¬ 
pom sugerirani i narinuti većini, kao jedino mjerilo. Ovaka 
mjerila imaju doduše i svoju historiju i svoju tradiciju i sve 
vrline dobrog, ali prosječnog kriterija, koji svojim uskim 
okvirom, ugrožava novo umjetničko izražavanje, moderni¬ 
zaciju forme i progres same umjetnosti. 

Drugi put kritičkog prosuđivanja — put od subjekta, od 
autorova umjetničkog stvaranja je jedino pravilan, dobar 
i objektivan način kritikovanja. Treba upoznati autorov ta- 
lenat, njegov opseg i sve njegove razvojne mogućnosti, ako 
nije još dovršen. U svakom njegovu djelu treba prozreti 
osnovnu ideju i temeljni karakter njegove stvaralačke po¬ 
tencije i slijediti je razvojnom linijom kroz čitavo djelo i 
dalje u prošlost i budućnost t. j. u početak njezina razvi¬ 
janja i u one vidljive konture, koje izražavaju jaču, sinte- 
tičniju i potentniju umjetničku mogućnost. Tako se dolazi 
do prave umjetničke vrijednosti autorova djela i autorova 
umjetničkog značenja. Slijediti autora po istom psihološkom 
putu, po kome je i on prošao kroz konstrukciju svoga djela, 
odstraniti sporednosti, suvišnosti i nebitno u djelu, obu¬ 
hvatiti formu, kao vanjski izraz autorove umjetnosti i tako 
ocijeniti, popraviti, dovršiti, ako je neizrađeno i nedovršeno, 
istaknuti način vrline, originalnost i jezgru samoga djela, 
to je kritičarev posao 

Ima dvije vrste umjetnika: rođeni i izučeni umjetnik. 
Autor, koji stvara lijepu formu, interesantnu vanjštinu, 
efektnu unutrašnjost, kompliciranu konstrukciju, a nema ni 
osjećaja, ni misli, ni vatre, ni vjere, ni slobode, umjetnik 
je po zanatu, a ne po rođenju. To je majstor, i njegov rad 
može biti i nov i originalan, ali ne može imati u sebi onoga 
nečega rječitoga, što je izvan vremena i stvarnosti. Ova- 
kovi autori mjesto talenta imaju elastičan duh, dobro po¬ 
znavanje umjetničkih zakona, valjanu spisateljsku eduka¬ 
ciju i time se i služe. 

Autor, koji u svom radu ima snage, vatre, vjere, smio¬ 
nosti i slobode, rođeni je umjetnik, to je živi stvaralac, i 
njegova djela mogu biti po vanjštini i lošija, ali su po vri¬ 
jednosti svojoj veća, jer su izraz života, a ne učenosti. Kon¬ 
strukcija, forma, škole i pravci, stil i dr. to sve dolazi kas¬ 
nije, razvija se samo iz sebe, dosljedno živo, a nije pred- 






uvjet umjetničkom stvaranju. Talenat je bitno, nutrašnje, a 
to je vanjsko, posljedično. No ovo drugo može biti i samo¬ 
stalno, pa da ipak nešto znači, a ono prvo, ako je samo i 
bez ovoga drugog, postaje tragično i bezvrijedno, makar da 
je samo po sebi bitno. Ono nema puta ni načina, da se is- 
polji i ostaje zakopano samo u sebi, kao zlato uprskano u 
kamen. Te dvije vrste umjetnika označuje kritika po nji¬ 
hovu radu i izučenog prati, koliki je opseg njegove rutine, 
kakav mu je umjetnički ukus i kriterij, proučava ga samo 
znanstveno, hladno, bez imalo jačeg oduševljenja, uz mje¬ 
stimično udivljenje njegovu mozgu, energiji i znanju. Dru¬ 
goga tetoši, pomaže mu da nađe svoj rođeni izraz, da izađe 
iz sebe, da se oslobodi, da potencira svoju snagu, pojača 
vjeru u se i usplamti još većom vatrom i da izreče maksi¬ 
mum u svojoj umjetnosti. Treba od talenata stvarati um¬ 
jetnike, potpomagat ih u njihovu radu i pratiti njihov razvoj 
do konačne točke. 

Kritika se stvara iznutra prema vani, kao i sama um¬ 
jetnost. Treba snagom fantazije uronuti u djelo do klice, 
do srži-i slijediti rastenje te klice do njezina konačnog ob¬ 
lika. Autor ne vidi sama sebe, njegov je kriterij više u 
srcu, nego u intelektu i zato nije sposoban, da ga zadrži u 
granicama mjere, estetike i- logike samog djela. Tu sposob¬ 
nost mu ulijeva kritičar. Autor u svome djelu i u svojoj 
umjetnosti ne može i ne smije zamjenjivati kritičare. Ako 
je autor kod stvaranja ujedno i kritičar ne po vlastitom 
unutrašnjem kriteriju, nego po općem kriteriju izvan njega, 
njegova je umjetnost skučena, sputana i nasilna. Ona ne 
može nikada planuti svojom spontanom vatrom i posegnuti 
za svojim vrhuncima, a ne za onima, koje vidi prosječnost 
i kritika. Takva je umjetnost nasilna, svakidašnja, ona je 
pretenciozna i nema one više umjetničke vrijednosti, kao 
djela slobodnih i smionih talenata. 

Na koncu kritika ima tu svrhu da popularizira umjetnost, 
da je servira ljudstvu, kao što dobre kuhinje serviraju hra¬ 
nu. Umjetnost nije radi same sebe, ona je naša nagonska 
potreba, ona je komponenta našega -života, a umjetnost, 
koja je izvan života, suvišna je i nepotrebna. Odatle se s 
progresom čovjeka veže i progres umjetnosti ili bolje pro¬ 
gres se vrši uzajamno. U tome radu ima kritika veliku za¬ 
daću i ako je ne vrši po čistoj savjesti, može da ubije naj¬ 
ljepši dio čovječjeg života i najviši nagon u njegovoj nu¬ 
trini. Ahmed Muradbegović. 

DVIJE SKUPŠTINE. 

U Zagrebu obdržavana je dne 1. srpnja glavna skupština 
Matice Hrvatske, a dne 30. lipnja glavna skupština Društva 
hrvat, književnika. Skupštinu M. H. otvorio je vrlo lijepim 
govorom društveni predsjednik pjesnik Dragutin Damjanic, 
u kojemu je konstatovao, kako se danas podcjenjuju kultur. 
duha i intelektualni proizvod fizičkoj sili. Taj razlog leži — 
po mnijenju g. predsjednika — u neznanju ljudi, koje je 
posljedica skupoće knjiga, a ta je gotovo na vrhuncu. Na¬ 
dalje je rekao doslovno g. Domjanić: »Treba posijati sjeme, 
ono treba u zemlji da umre, pa da onda nikne novi plod. 
Srce i dušu treba dati našoj zemlji, svom narodu, da se 
plodovi duha preporode. U ovoj općoj borbi književnog 
stila i smjera, ne pripada »Matica Hrvatska« ni jednom ni 
drugom«. Glavno joj je, da je djelo dobro. Honorari su 
Matičini razmjerno dobri i pristojni, i ako se uslijed de¬ 
valvacije našeg novca čine neznatnim, to je radi slabog 


podupiranja sa strane imućnih slojeva, čemu je i opet uzrok 
tako zvani »sveti egoizam«, 

Nakon govora gosp. predsjednika, ktoji je bio burno 
pozdravljen od mnogobrojnih članova učesnika, preuzeo je 
riječ društveni tajnik g. dr. Franjo Jelašić, koji je u svom 
izvještaju sa zadovoljstvom konstatovao da su se unatoč 
krute životne borbe i surovog materijalizma, počeli opažati 
u književnosti prvi traci osvješćenja, pa će Matica Hrvatska, 
koja je uvijek svojim izdanjima odgovarala svojoj zadaći, 
izdati za god. 1921. slijedeća redovita izdanja: 

1. Gjalski: Ljubav lajtnanta Milića i druge pripo¬ 
vijesti, sa piščevom autobiografijom. 

2. V i 1 o v i ć : Zagaljeni životi — novele. 

3. Gj. Arnold; »Izabrane pjesme«, u počast 50 god. 
njegova pjesničkog rada. 

4. Laszowski: Vinodol i gorski kotar. 

Kao izvanredna izdanja: 

1. Manojlović: »Povijest kulture staroga Orijenta«, 

2. Schakespeare: »Rikard III.« u prijevodu dra. 
Bogdanovića. 

3. Fr. Marković: Dom i svijet i novo izdanje Kohana 
i Vlasta. —- Povodom 1000-godišnj,ice proslave osnutka hr¬ 
vatskog kraljevstva izdat će »Matica Hrvatska« posebnu 
spomen knjigu. Spominje nadalje, kako je »Matica« hvalevri¬ 
jednom patriotskom inicijativom poklonila više knjiga našoj 
braći u Burgenlandu. Napose je pak zahvalio našoj štampi, 
koja je uvijek povoljno izvješćivala publiku o Matičinu radu. 

Nakon izvještaja blagajnika g, 0. Bošnjaka izabrani su 
bili per aclamationen u književno umjetnički odbor gg, dr. 
M. Šenoa, dr. Br, Livadić, u gospodarski dr. N. Andrić, Filip 
Lukas, Rudolf Kerber za zamjenikom g. dr. Karlović. 

Skupština »Društva hrv. književnika« održavala se pak 
30. lipnja u društvenim prostorijama u prisuću od preko 50 
članova. Nakon pozdrava g. predsjednika Mihovila Nikolića 
izvještaja društvenog tajnika g. dr. SI. Ježića i blagajnika, 
te revizijonog odbora, izabrani su u novi odbor slijedeći čla¬ 
novi: Ljuba Babić ml., Ante Hikec prof„ dr. Ilija Despot, dr. 
Gavazzi, Ivan Tomašić i dr. Zdenka Smrekar, Za počasnog 
predsjednika Društva je per aclamationen izabran pjesnik 
Vladimir Nazor. Stj. I. 

BILJEŠKE. 

Tumač slikama, koje se nalaze u ovome broju, donijet 
ćemo u slijedećem broju u članku »Hrvatska seljačka tek¬ 
stilna umjetnost i njena primjena«, jer smo ga zbog obilja 
drugih radova morali ovaj put izostaviti. 

Repertoar Nar. Kazališta. Lipanj. 25. Čajkovski: P i- 
kova Dama (55. put. Gostovanje J. Sadoven i S. Beline 
Skupiiewskoga). — 26. Delibes: Lakme (39. put. Gosto¬ 
vanje M. Vuškovića i A. Veselovskoga). — 27. Bizet: C a r- 
m e n (141. put. Gostovanje J. Sadoven, S. Beline Sku,piew- 
skoga i A. Balabana). — 28. Lisinski: P o r i n (51. put. Go¬ 
stovanje M. Vuškovića). — 29. Jevrejinov: Ono, što je 
najvažnije (1. put. Redatelj Boris Kriweski kao gost). 

— 39. Jevrejinov: Ono, što je najvažnije (2, put.) 

Srpanj. 1. Popodne: Stravinsky: Petruška i Bala- 

kirjev: Tamara (5. put. Gostovanje Margarete Froman). 
Uveče: Gogolj: Ženidba (Besplatna vojnička predstava). 

— Time je sezona 1922.-23. dovršena. 


Izdavači i vlasnici: Dragutin Nemet i drugovi. 


Tisak »Tipografije« d. d. Zagreb, 


„GOiur 

TVORNICA aOABETNOa PAPUA I ULJARA ». », 

ZAGREB, I»IAKSI1*HR§KA CESTA BROJ IO. 

preporuča svoje najbolje vrste cigaretnog papira i to: 

„GOLUB", „RIZ ABADDE", „SAMUM" I „CLUB" (EXTRABIS) 


ŠEŠIRE 

KRZNO 


INDUSTRIJA ŽELJEZNE ROBE D. D, 

M\mM 

ZAGREB 

P«lrin|>ka alica 3 

Talefoo 7-43 

Proizvodi: rvakovrano željezno pokućtvo, peći, 
štednjake i dijelove istih, tačke, želj. prozore, 
•tube, ograde kao i raznu dragu željeznu robu. 
Cijene vrlo umjerene, a izvedba aoliiina 1 brza. 

prodale na||eiflnlje 


Zahtijevajte cjenih 



kosmetičkih preparata za njegu i 
poljepšavanje lica, finih sapuna, 

ignatz n\m 


pudera, parfuma i kremova iz: 

ZAO RED. ILICA 54 


Jlobilior~ 



Drogerije. Zogre6. Ilica 9% 


HUGO flCSCH, ZAGREB 

■ LICA BROJ 49 

preporuča svoje bogato skladište svakovrsnog 

muškog i dječjeg rublja 

uz umjerene cijene i solidnu podvorbu. 

















UPRAVO IZAŠLO! 

ROHAN IZ DOBA PREVRATA G. 1918! 

SLAVKO JEŽIĆ: 

BRAK MALE RA 

ROMAN IZ OBIČNOG ŽIVOTA U VELIKO DOBA 
CIJENA DIN 30‘— 

KNJIŽARE DOBIVAJU 25°/o POPUSTA 

NARUČUJE SE KOD: UPRAVE „VIJENCA", ZAGREB, MEDULIĆEVA UL. 30. 


Sradsfia štedionica 

Cgfćine stoto, i tor. gfav. grada 2agrc6a 
(Fetrtnlstoa ulica 5 Zagreb Utkao Aidničfte uf. 



Ulošci X 2 15.000.000 - 

Prima uloške na uložne knjižice i na tekući račun. Izdaje 
čekove i kreditna pisma, te obavlja isplate na temelju akre¬ 
ditiva na sva tu- i inozemna mjesta. Kupuje i prodaje valute 
i devize. Obavlja sve burzovne naloge savjesno i kulantno. 


Za ufoštoe jamči grad Zagreto. 
















